title: M-Bahn

text: Berliinin muurin murtuessa ja Saksan yhdentyminen mahdollistivat U2:n liikennöinnin uudelleenaloittamisen. Liikennemuutokset tarkoittivat lyhyen M-Bahn-linjan purkamista. Purkutyöt alkoivat vain kaksi kuukautta M-Bahnin virallisen avaamisen jälkeen ja päättyivät helmikuussa 1992. Katkaistu metrolinja oli nyt palautettu takaisin.


title: M-Bahn

text: M-Bahnin työntövoimana käytettiin pitkästaattorista lineaarista moottoria. Toisin kuin Transrapidissa ja muissa maglev-junissa, vain 85 % M-Bahn-junan painosta oli kannatettu magneettisella levitaatiolla, ja tasapaino tuettiin perinteisillä pyörillä.


title: M-Bahn

text: Liikennöinnin ajan Berliinin M-bahn kulki automaattisesti ilman kuljettajaa, mutta järjestelmä oli valmistettu tarvittaessa kuljettajakäyttöiseksi.


title: M-Bahn

text: Linja kulki suunnilleen pohjois-eteläsuunnassa Kemperplatzin asemalta Tiergartenin puiston reunalta Bernburger Strassen aseman kautta etelään nykyiselle Gleisdreieckin metroasemalle.


title: M-Bahn

text: Asemat olivat Kemperplatz (nykyään paikalla on Sony Center, lähellä nykyistä Berliinin Potsdamer Platzin rautatieasemaa), Bernburger Str. (lähellä nykyistä Mendelssohn-Bartholdy-Parkin metroasemaa) ja Gleisdreieck (nykyään palautettu alkuperäiseen tarkoitukseensa U2-metrolinjan käyttöön)


title: M-Bahn

text: Ratalinja Kemperplatzista Bernburger Strassen asemalle oli kaksiraiteinen ja sisälsi kaksi samansuuntaista vaihdetta. Bernburgerin aseman jälkeen puolivälissä matkaa Gleisdreickiin rata kapeni yksiraiteiseksi, kun se siirtyi olemassa olevalle metron ratalinjalle. M-Bahnin vaihde oli ratalinjan länsipuolella ennen saapumista Gleisdreieckin asemalle yksittäiselle laiturille. Itäpuolella oli metron rata, joka käyttää normaalia raideleveyttä. Vaihde sijaitsi aivan Kemperplatzin aseman eteläpuolella, mikä mahdollisti kaksiraiteisen ajon.


title: Gran Chaco

text: Gran Chaco on harvaan asuttu puoliaron peittämä tasankoalue Etelä-Amerikassa. Alueen pinta-ala on 850 000 km², josta Argentiinalle kuuluu 520 000 km², Paraguaylle 230 000 km², Bolivialle 90 000 km² ja Brasilialle 9 000 km². Alue sijaitsee Andien itäpuolella, Paraguayjoen länsipuolella.


title: Gran Chaco

text: Etelä-Amerikan kuumimmat paikat ovat Gran Chacossa: Argentiinan puolella on mitattu yli 48 asteen lämpötiloja. Argentiinassa Chacon ja pampan raja määritellään siten, että Chacoon kuuluvat alueet, joilla vuoden keskilämpötila on yli 20 astetta. Sademäärän mukaan Chaco voidaan jakaa kolmeen vyöhykkeeseen. Kosteimmalla alueella Chacon itäosassa sataa 1 000 – 1 250 mm vuodessa, keskialueella 700 – 1 000 mm vuodessa ja kuivimmalla alueella länsiosassa 450–600 mm vuodessa.


title: Gran Chaco

text: Alueen hallinnasta käytiin Bolivian ja Paraguayn välillä Chacon sota vuosina 1932–1935, sillä alueella uskottiin virheellisesti olevan runsaita luonnonvaroja, etenkin maaöljyä. Nykyisin alue on harvaan asuttua ja sijaitsee kaukana asutuskeskuksista. Sen asukkaita uhkaavat sekä kuivuus että tulvat, sillä maa ei ime vettä. Esimerkiksi vuonna 2008 Paraguayn puolella julistettiin kuivuuden takia hätätila.


title: São Francisco

text: São Francisco on 3 160 km pitkä joki Brasiliassa. Se on Etelä-Amerikan neljänneksi pisin joki. Joen tärkeimmät sivujoet ovat Paraopeba, Abaeté, das Velhas, Jequitaí, Paracatu, Urucuia, Verde Grande, Carinhanha, Corrente ja Grande. Joen valuma-alue on laaja, 630 000 km2, ja harvaan asuttu, mutta jokivarressa on joitakin kaupunkeja. Niistä suurin on kahta puolta jokea Petrolinan ja Juazeiron kaksoiskaupunki, jossa on yhteensä lähes puoli miljoona asukasta.


title: São Francisco

text: Sadekaudella jokea pitkin voi kulkea kohtalaisen kookkailla aluksilla, ja se muodostaa alueen tärkeän kulkureitin. Joesta on kulkukelpoista 1 800 kilometrin osuus Piraporasta Minais Gerasin osavaltiossa aina Paulo Afonson putouksille asti. Se tarjoaa myös kasteluvettä Petrolinan lähistön hedelmäviljellyksille.


title: Michelle Forbes

text: Michelle Renee Forbes Guajardo (s. 8. tammikuuta 1965 Austin Texas) on yhdysvaltalainen näyttelijä, joka on tullut tunnetuksi rooleistaan useissa televisiosarjoissa. Forbesin ensimmäisiä rooleja oli Sonni Wells y Carrera saippuaoopperassa "Guiding Light", jossa hän esiintyi vuosina 1987–1989. Hän sai roolistaan sarjassa Daytime Emmy -ehdokkuuden vuonna 1990. Vuosina 1991–1994 Forbes esitti Daraa ja myöhemmin Ro Larenia sarjassa "Star Trek – uusi sukupolvi" yhteensä yhdeksän jakson verran. Ro Laren oli suosittu hahmo, jolle suunniteltiin omaa spin-offia. Forbes oli kuitenkin haluton sitoutumaan pitkäaikaiseen rooliin siinä vaiheessa uraansa.


title: Michelle Forbes

text: Forbes oli mukana sarjassa "Homicide: Life on the Street" vuosina 1996–1998 ja sarjaan perustuvassa televisioelokuvassa vuonna 2000. Hän esitti Lynne Kresgeä sarjassa "24" 18 jakson verran vuosina 2002–2003. Hän vieraili myös sarjassa "Taisteluplaneetta Galactica" amiraali Helena Cainina kolmessa jaksossa vuosina 2005–2006 ja oli myös mukana sarjan pohjalta tehdyssä tv-elokuvassa "Razor" (2007). Hän on vieraillut myös monissa muissa televisiosarjoissa. Hänen tekemiinsä elokuviin kuuluu esimerkiksi vuoden 1993 elokuva "Kalifornia.


title: Gundoland

text: Gundoland tai Gundeland (k. 635 tai 639) oli Neustrian major domus noin 613–639 tai 613–635. Gundolandista tiedetään vain vähän, mutta kronikoissa hänet mainitaan jalona ja ahkerana miehenä. Hän saattoi olla edeltäjänsä Landricin veli.


title: Higashiyama

text: Hänen hallituskautensa kesti vuodet 1687–1709.


title: Higashiyama

text: Ennen valtaannousuaan hänen henkilökohtainen nimensä ("imina") oli Asahito () ja arvonimensä Go-no-miya ().


title: Higashiyama

text: Higashiyamasta tuli keisari hänen isänsä, keisari Reigenin luovuttua kruunusta vuonna 1687. Reigen tosin jatkoi vallassa Higashiyaman taustalla, mikä aiheutti eripuraa Tokugawa-shōgunaatin kanssa. Higashiyama onnistui kuitenkin liennyttämään välejä shōgunaattiin, ja keisarikunnan omaisuus kasvoi. Higashiyama luopui kruunusta heinäkuussa 1709 ja kuoli viisi kuukautta myöhemmin.


title: Aega

text: Aega (k. 641) oli Neustrian ja Burgundin major domus noin vuosina 639–641. Aegan tarkkaa nimittämisvuotta ei tiedetä, mutta kuningas Dagobert I:n kuollessa vuonna 639 hän oli Neustrian major domus. Aegan jälkeen Neustrian major domuksen virkaan valittiin Erchinoald.


title: Aparecida de Goiânia

text: Aparecida de Goiânia on kaupunki 22 kilometriä Brasilian osavaltion Goiásin pääkaupungista Goiâniasta etelään. Aparecida de Goiânian asukasluku on noin 455 000 (vuonna 2010). Se sijaitsee 804 m merenpinnan yläpuolella. Kaupungin rajalla virtaa Meia Ponte -joki, ja Lages, Santo António ja Córrego da Serra virtaavat kaupungin läpi. Vuonna 1960 Cachoeira Douradan vesiputoukseen tehtiin voimala, joka huolehtii kaupungin sähköntuotannosta.


title: Aparecida de Goiânia

text: Aparecida de Goiânia sai kaupunginoikeudet 1963. Vuonna 1991 kaupungissa asukasluku oli 175 000, mikä on 20 vuodessa kasvanut 2,5-kertaiseksi.


title: Hans Ledwinka

text: Hans Ledwinka () oli itävaltalainen autonsuunnittelija ja Tatran pitkäaikainen pääsuunnittelija.


title: Hans Ledwinka

text: Ledwinka oli Anton Ledwinkan ja Leopoldine o.s. Weissmannin viides lapsi. Perheeseen syntyi kaikkiaan kuusi poikaa ja kaksi tytärtä.


title: Hans Ledwinka

text: Määrin Pirnitzistä kotoisin ollut Anton Ledwinka oli tšekkiläisperäisestä nimestään huolimatta täysin saksankielinen. Nimi "Ledwinka" lienee johdettu tšekin kielen sanasta "ledvina", joka tarkoittaa munuaista. "Ledvinka" taas on diminutiivimuoto, joka voidaan kääntää "pikku munuainen".


title: Hans Ledwinka

text: Anton Ledwinka tapasi tulevan vaimonsa Dobersbergissä. He menivät naimisiin Klosterneuburgissa, jossa hän vastasi Markgassella sijainneen pioneerikasarmin kanttiinista. Tästä saadulla toimeentulolla hän pystyi elättämään perheensä kohtalaisen hyvin. Vuonna 1884 Hans aloitti Wienissä yksityisen kansakoulun, jota hän kävi viisi vuotta. Vuodet 1889–1892 hän kävi julkista kansakoulua. Kaksi hänen veljistään jatkoivat myöhemmin ravintola-alalla; 1875 syntynyt Friedrich ja 1880 syntynyt Heinrich pitivät ravintolaa kaupunginaukiolla. Hansin kohdalla taas osoittautui pian että ravintola-ala ei selvästi ollut hänelle omiaan. Teknisesti suuntautunut Hans päätettiin lähettää oppiin Antonin veljelle Johan Zwieauerille. Wienin 15. kaupunginosassa asunut Zwieauer oli pätevä lukkoseppä ja työkalunvalmistaja, jolla ei ollut omia lapsia. Vuosina 1892–1895 Ledwinka opiskeli lukkojen valmistusta ja sai samalla kattavan käsityksen metalleista. Saavutettuaan ammattipätevyyden hän jatkoi opintojaan valtion konepajakoulussa, joka sijaitsi Wienin 10. kaupunginosassa.


title: Hans Ledwinka

text: Vuonna 1897 Nesselsdorfer Wagenbau -yhtiön pääjohtaja Hugo Fischer von Röslerstamm palkkasi vastavalmistuneen Ledwinkan palvelukseensa. Ledwinka aloitti työnsä 1. syyskuuta junanvaunujen suunnittelijana. Pian hän sai vihiä yrityksen hankkeesta oman automallin rakentamiseksi. Pääjohtaja Fischer oli hankkinut Benziltä Mannheimista yhden auton sekä kaksisylinterisen bokserimoottorin reichenbergiläisen tekstiilitehtailijan ja autoharrastajan, vapaaherra Theodor von Liebiegin myötävaikutuksella. Ledwinka pääsi osalliseksi projektiin, jonka tuloksena syntyi yrityksen ensimmäinen oma automalli NW Präsident. Osallisena projektissa oli myös Edmund Rumpler.


title: Hans Ledwinka

text: Präsidentin vaihteistossa ilmenneiden puutteiden tähden Fischer lähetti Ledwinkan oppiin von Dormusin johtamalle Floridsdorfin veturikonepajalle, josta saatujen tietojen avulla hän suunnitteli tuotantovalmiin voimansiirtojärjestelmän. NW:n seuraavat mallit poikkesivat Präsidentistä uuden vaihteiston lisäksi siten, että niissä oli hihnavedon sijaan ketjuveto sekä ilmakumirenkaat. Moottorit hankittiin Benzin sijaan wieniläiseltä Hardylta. Yritys valmisti kymmenen autoa joille annettiin yksilökohtaiset nimet, kuten "Nesselsdorf", "Netrans", "Wien" ja "Bergsteiger".


title: Hans Ledwinka

text: Vuonna 1898 Ledwinka suunnitteli yritykselle myös ensimmäisen kuorma-auton.


title: Hans Ledwinka

text: Paroni von Liebieg osallistui eräillä NW-malleilla autoista kilpa-ajoihin sekä Itävalta-Unkarissa että ulkomailla voittaen muutamia palkintoja. Kilpailuissa von Liebig havaitsi hevosvaunumaisten autojen rakenteelliset puutteet. Häneltä saamansa palautteen perusteella Ledwinka suunnitteli vain viidessä viikossa kilpa-auto NW Rennzweierin, jossa oli Benzin valmistama kaksisylinterinen nelitahtinen 12-hevosvoimainen bokserimoottori. 1900-luvun alussa Ledwinka suunnitteli mallit NW A ja NW B.


title: Hans Ledwinka

text: Ledwinkalla oli erimielisyyksiä NW:n autonvalmistusosaston johtaja Leopold Svitákin kanssa ja 1902 hän päätti lähteä yrityksestä.


title: Hans Ledwinka

text: Ledwinka meni naimisiin vuonna 1901 neutitscheinilaisen vaimonsa Maria o.s. Fabigin ja heille syntyi poika Fritz vuonna 1902. Vuonna 1904 perheeseen syntyi toinen poika Erich.


title: Hans Ledwinka

text: Ledwinka muutti perheineen synnyinkaupunkiinsa Klosterneuburgiin ja aloitti 1. syyskuuta 1902 Alexander Friedmannin konepajan palveluksessa. Yritys oli vanha asetehdas, jossa hän osallistui Richard Knollerin suunnitteleman höyryauton kehittämiseen ja valmistukseen. Tuohon aikaan Ledwinka uskoi höyrykoneen tulevaisuuteen. Vuonna 1904 valmistuneessa autossa oli edistyksellisesti myös etujarrut, jotka kuitenkaan eivät toimineet tyydyttävästi, sillä mutkissa jarrutettaessa pyörät lukkiintuivat ja auto jatkoi suoraan ulos kaarteesta. Ledwinka kuitenkin piti ratkaisun perusajatusta lupaavana. Pariisilainen Weyher et Richemond alkoi valmistaa Knollerin höyryautoa ja Ledwinka vietti muutaman kuukauden Ranskassa osallistuen auton kehitystyöhön. Tuolloin yleinen kehityssuunta kuitenkin osoitti jo selvästi, että polttomoottorit tulisivat yleistymään autojen voimanlähteinä. Kun Fischer tarjosi Ledwinkalle Svitákin siirryttyä eläkkeelle NW:n autonsuunnitteluosaston johtajan paikkaa, hän päätti palata yritykseen ja aloitti uudessa toimessaan 1. joulukuuta 1905.


title: Hans Ledwinka

text: Ledwinkan lähdön jälkeen autojen ja kaivosveturien moottorien suunnittelusta vastanneet, sittemmin erotetut insinöörit Kronfeld ja Lang olivat epäonnistuneet työssään. Palattuaan NW:lle Ledwinka yritti tehdä parannuksia, mutta totesi sitten tuotevalikoiman kehityskelvottomaksi. Autonvalmistusosastoa uhkasi lakkauttaminen. Ledwinka laittoi koko tarmonsa ja insinööriosaamisensa täysin uuden ja ajanmukaisen mallin suunnitteluun. Työn tuloksena syntyi erittäin nykyaikaisella moottorilla varustettu NW S. Nelisylinterisen moottorin lohko oli valettu kahdessa osassa. Väliakselin kautta toimiva nokka-akseli oli sijoitettu sylinterin kanteen ja käytti 90 asteen kulmaan asetettuja venttiilejä. Palotilat olivat puolipallon muotoiset. Kampiakseli oli laakeroitu vierintälaakerein ja moottorissa oli painevoitelu. Uuden mallin seurauksena NW:n tahriintunut maine korjaantui ja myyntiluvut lähtivät nousuun.


title: Hans Ledwinka

text:
Ledwinka teki muitakin kokeita moottoritekniikan saralla. Eräs hänen kokeiluistaan oli kaksitahtinen, dieselkäyttöinen luistiventtiilimoottori, jossa oli huuhtelupumppu.
S-mallia seurasivat edelleen kehitetyt T ja U, joiden nelisylinteriset sylinteriryhmät oli valettu yhdessä osassa. U-mallista suunniteltiin myös kuusisylinterinen muunnelma. Ensimmäisen kuusisylinterisen moottorinlohkon Ledwinka valmistutti yksityisesti neutscheinilaisessa Fritz Hückelin valimossa vuonna 1910. Samoja moottorimalleja käytettiin myös NW:n valmistamissa kuorma-autoissa sekä vuonna 1910 valmistuneessa ensimmäisessä linja-autossa. Kuusisylinteriseen NW U:hun tuli etujarrut vuonna 1914. Mallisto oli niin onnistunut, että se säilyi valmistuksessa vuoteen 1925 asti.


title: Hans Ledwinka

text: Ensimmäinen maailmansota johti tilausten kasvuun ja yrityksen johto päätti varasi tarvittavat pääomat uuden autotehtaan rakentamiseen. Ledwinkan odotukset olivat korkealla, mutta uusi pääjohtaja Erhard Köbel päätti käyttää varat vaunutehtaan rakentamiseen. Turhautunut Ledwinka päätti jälleen vaihtaa työpaikkaa ja sai toukokuussa 1916 Ylä-Itävallassa sijainneelta Steyr-Werkeltä tarjouksen, jonka hyväksyi. Hän siirtyi Steyrille kuitenkin vasta seuraavana vuonna, kunnes hänen paikalleen NW:llä oli löytynyt seuraaja. Myös lasten koulunkäynnin järjestäminen uudella paikkakunnalla vaikutti ajankohtaan.


title: Hans Ledwinka

text:
Maailmansodan aiheuttaman tarpeen takia aseteollisuuteen keskittyneellä Steyr-Werkellä oli vuosina 1915–1916 aprikoitu autonvalmistuksen aloittamista. Suunnitelma toteutui lopulta vuonna 1916 pääjohtaja Georg Güntherin päätettyä aloittaa autotehtaan rakentamisen vuonna 1916. Sotilastekninen komitea asetti Hans Ledwinkan autonvalmistuksen pääsuunnittelijaksi. Hän kuitenkin aloitti työnsä suunnittelemalla aluksi lentokoneiden moottoreita. Muutamaa kuukautta Ledwinkan aloittamisen jälkeen valmistui ensimmäisen auton prototyyppi "Typ I". Sarjatuotanto alkoi kun vuonna 1920 esiteltiin Steyrin uusi ja kallis "Waffenauto", jonka sotaisalta kalskahtava nimi kuitenkin viittasi vain yrityksen juuriin asetehtaana. Paremmin nimellä "Typ II" tunnetussa autossa oli 3,3-litrainen, kuusisylinterinen moottori, joka perustui Ledwinkan aiempiin suunnitelmiin; se vastasi rakenteeltaan hyvin paljon NW U -mallia. Pula-ajasta huolimatta Ledwinkan johdolla onnistuttiin rakentamaan sangen toimiva autotehdas. Tunnusomaisella, kiilamaisella jäähdyttimellä varustetusta autosta tuli pian erittäin suosittu. Sodan päätyttyä Steyr oli joutunut luopumaan aseiden valmistuksesta Saint-Germainin rauhansopimuksen nojalla. Yrityksen täytyi selvitä kassavarojensa varassa kunnes autojen myynti oli saatu kunnolla vauhtiin. Oman haasteensa asetti myös materiaalipula. Vuoteen 1925 valmistuksessa olleet "Typ V" ja "Typ VII" perustuivat samaan rakenteeseen. Kuusisylinteristä moottoria käytettiin Steyrin ensimmäisen, kantavuudeltaan 2,5-tonnisen kuorma-auton voimanlähteenä. Kyseinen malli, "Typ III", muodosti Steyrin kuorma-autovalmistuksen perustan.
Vuonna 1921 valmistettiin "Typ IV", joka oli pikkuauton prototyyppi. Autolla suoritettiin testejä, mutta se ei edennyt sarjavalmistukseen. Ledwinkan ajatuksena oli houkutella laajempaa asiakaskuntaa Typ II:n pohjalta tehdyllä kevennetyllä ja yksinkertaistetulla autolla. Aika ei ollut kypsä kenen tahansa ulottuvilla olevalle pienelle kansanautolle.


title: Hans Ledwinka

text: Testatessaan erästä Steyr-mallia Ledwinka joutui onnettomuuteen, jossa mursi kätensä. Sairaalan vuoteella maatessaan hän hahmotteli suunnitelman uudenlaisesta pikkuautosta, jossa oli keskusputkirunko, ilmajäähdytteinen bokserimoottori ja niveletön heiluriakseli. Ledwinkan esitettyä ideansa yrityksen johdolle hänen ideansa torjuttiin.


title: Hans Ledwinka

text: Ensimmäisen maailmansodan jälkeen NW:n tehtaat olivat jääneet Tšekkoslovakian puolelle. Yrityksen uudeksi nimeksi oli tullut Kopřivnická Vozovka ja sen valmistamien autojen merkiksi Tatra. Pääjohtaja Köbelin kuoltua hänen paikalleen oli nimitetty Leopold Pasching. Pasching yritti houkutella Ledwinkaa palaamaan. Ledwinkalla oli ollut erimielisyyksiä Steyrin johdon kanssa, joten hän oli myöntyväinen - tosin tietyin ehdoin. Yli vuoden kestäneiden neuvottelujen jälkeen yritys suostui sopimukseen, joka oli pitkälti Ledwinkan sanelema. Hänelle jäi oikeus jatkaa yhteistyötä Steyrin kanssa. Kopřivnická vozovkalla hän halusi muun muassa käyttöönsä kaksikielisen henkilöstön.


title: Hans Ledwinka

text: Ledwinkan suunnittelemia Steyereita valmistettiin vuosina 1920–1928 kaikkiaan 4 190 kappaletta.


title: Hans Ledwinka

text:
Ledwinkan palasi yritykseen vuoden 1921 lopulla. tällöin siellä oli 15 000 m² suuruinen tila autojen kokoonpanoa varten ja henkilöstön määrä oli 3 000, joista noin kolme neljäsosaa oli tšekinkielisiä. Ledwinkasta tuli johtokunnan jäsen ja hän vastasi koko yrityksen henkilö- ja kuorma-autojen sekä rautatiekaluston suunnittelusta. Yritystä johti paroni von Ringhoffer, mutta Ledwinka käytännössä teki päätökset.
Vaikka yrityksessä oli useita keskeneräisiä töitä, päähuomio oli uuden, keskusputkirungolla varustetun pikkuauton kehittämisessä. Ledwinka arveli että isojen, loistoluokan henkilöautojen kysyntä tulisi olemaan vähäinen, sillä keisarikunnan pilkkoutuminen useisiin seuraajamaihin oli johtanut markkinoiden pienenemiseen. Tiet olivat huonokuntoisia. Ammattitaitoisia autonkorjaamoja oli tuolloin vielä vähän, joten uudesta autosta haluttiin tehdä rakenteeltaan sellainen, että vähäpätöiset huoltotyöt voitaisiin tehdä itse. Autosta haluttiin tehdä yksinkertainen, taloudellinen, edullinen ja kestävä. Kaikki piirustukset laadittiin kahdella kielellä. Työn tuloksena syntyi kaksisylinterinen Tatra T11, joka esiteltiin vuonna 1923. Ledwinka kävi itse testaamassa autoa Alpeilla. Auto oli rakenteensa puolesta vuosia edellä aikaansa. Keskusputkirunko teki rakenteesta erittäin vääntöjäykän. Joidenkin niistä tiedetään kestäneen miljoona kilometriä ja Ledwinkan seuraajan, Julius Mackerlen mukaan autoja näki liikenteessä vielä 1970-luvulla.


title: Hans Ledwinka

text: Seuraavina vuosina esiteltiin useita automalleja jotka pohjautuivat samaan perusrakenteeseen. Eraitä tunnettuja malleja ovat T30, T52 ja kuusipyöräinen maastoajoneuvo T72.


title: Hans Ledwinka

text: Noin kaksi vuotta Ledwinkan paluun jälkeen hänen vaimonsa Maria kuoli 25. kesäkuuta 1926. Ledwinka jäi yksin, sillä hänen poikansa Fritz ja Erich olivat opiskelemassa ja poikkesivat kotona vain silloin tällöin viikonloppuina. Tämä ajoi hänet paneutumaan työhönsä entistäkin uutterammin.


title: Hans Ledwinka

text: Henkilöautoista saatujen kokemusten pohjalta Ledwinka alkoi hyödyntää keskusputkirunkoratkaisua myös raskaassa kalustossa vuodesta 1923 lähtien. Sovellukset alkoivat henkilöautomalliin perustuvasta, kantavuudeltaan yksitonnisesta T13:sta jatkuen aina kymmentonniseen, 210-hevosvoimaiseen T111-malliin. Vuonna 1926 valmistui Prahan kaupungille suunniteltu kolmiakselinen linja-automalli. Raskaisiin ajoneuvoihin Ledwinka kehitti vuonna 1933 ilmajäähdytteisen, dieselkäyttöisen V-moottorisarjan, josta oli 6-, 8- ja 12-sylinteriset muunnelmat. Jokaisen sylinterin iskutilavuus oli 1¼ litraa. Jäähdytystä varten oli kaksi puhallinta. Sovellus oli maailman ensimmäinen ilmajäähdytteinen dieselmoottori. Hyvän suorituskykynsä lisäksi Tatran kuorma-autot tulivat tunnetuksi maastokelpoisuudestaan, joka johtui erillisjousituksesta, jokapyörävedosta sekä tasauspyörästöjen lukoista.


title: Hans Ledwinka

text: Vuosina 1929–1930 alkaneen talouskriisin seurauksena huomio kiinnittyi jälleen pikkuautojen suunnitteluun, ja yritys kehitti nelisylinterisellä bokserimoottorilla varustetun T57-mallin, josta tuli myyntimenestys. Mallin suunnittelussa oli osallisena myös yrityksen uusi pääinsinööri, nuori saksalainen Erich Übelacker.


title: Hans Ledwinka

text: Übelacker oli älykäs, erittäin luova ja hänellä oli erinomaiset pohjatiedot, mutta toisaalta hän oli itsevaltainen ja omahyväinen luonne. Hän oli tutustunut opiskeluaikanaan unkarilaisen Pál Járayn aerodynamiikan tutkimustuloksiin ja kiinnostunut Járayn patentoimasta virtaviivaisesta autonkorista. Huomattavasti vanhempi Ledwinka, joka oli vuosien ajan johtanut autonsuunnitteluosastoa, valvoi tiukasti jokaisen osan suunnittelua. Kahden vahvan persoonan välinen yhteistyö ei ollut läheskään aina saumatonta. Ledwinka suhtautui aluksi skeptisesti Übelackerin ideaan aerodynaamisesta autosta, mutta suostui lopulta virtaviivaisen pikkuauton suunnitteluprojektin aloittamiseen. Näin ollen 1930-luvulla Tatralla alettiin kehittää täysin uudenlaista autokonseptia. Yritys laati virtaviivaisen takamoottorisen prototyyppiauto V 570:n, jossa oli kaksisylinterinen bokserimoottori. Auton muoto pohjautui Járayn patentoimaan muotoiluun. Vuonna 1934 Tatra esitteli Berliinin autonäyttelyssä sensaatiomaisen T77, joka saavutti virtaviivaisen muotoilunsa ansiosta suuren huippunopeuden suhteellisen heikosta moottoristaan huolimatta. Omintakeinen muotoilu olikin erityisen radikaali piirre - autossa oli suuri selkäevä ja sillä oli erittäin alhainen ilmanvastus. Malli viitoitti tien Tatran muotokielelle pitkälle tulevaisuuteen. Tätä seurasi parannettu T87.


title: Hans Ledwinka

text: Ledwinka oli osallisena Prahan ja Bratislavan väliseen liikennöintiin tarkoitetun dieselsähköisen, neliakselisen Slovenská Strela -pikajunan suunnittelussa vuonna 1935.


title: Hans Ledwinka

text: Ledwinkan suunnittelemat yksinkertaiset ja edulliset pikkuautot keräsivät runsaasti huomiota. Yksi hänen varhaisista ihailijoistaan oli Adolf Hitler, joka oli tutustunut erääseen kaksisylinteriseen Tatra-malliin ja saanut siitä innoitusta kansanautoajatukselleen. Vuonna 1934 Hitler käynnisti kuuluisan kansanautoprojektinsa, jonka vetäjäksi asetettiin Ferdinand Porsche. Kuluneiden vuosien aikana Ledwinka oli pitänyt tiiviisti yhteyttä entisen opiskelutoverinsa Porschen kanssa, jolle oli myös kertonut laveasti projekteistaan aerodynaamisten autojen parissa. Vuonna 1936 Erich Ledwinkasta tuli yrityksen pääsuunnittelija ja hänen johdollaan laadittiin virtaviivainen T97, jossa oli runsaasti muotoilullisia ja teknisiä yhtäläisyyksiä seuraavana vuonna esitellyn KdF-Wagenin kanssa. Tatra nosti oikeusjutun patenttiloukkauksista, mutta hanke keskeytyi Saksan miehitettyä Tšekkoslovakian Sudeettialueet, joilla Tatran tehdaskin sijaitsi. T97:n valmistus määrättiin lopetettavaksi.


title: Hans Ledwinka

text: Tehtaan siirryttyä kolmannen valtakunnan hallintaan sillä oli käytettävissään yli 5 500 henkilön suuruinen ammattitaitoinen henkilökunta. Uusi järjestys tarkoitti myös osittain muutoksia tehtaan tuotevalikoimassa. Ledwinkan johtama suunnitteluosasto määrättiin sotilasjohdon hallintaan. Seuraavien kuuden vuoden aikana Ledwinkan pääasiallisiin tehtäviin kuului sotakaluston suunnittelu. Eräs hänen suunnitelmistaan oli potkurin avulla kulkeva moottorikelkka V 855.


title: Hans Ledwinka

text: 16.kesäkuuta 1944 Wienin teknillinen korkeakoulu nimitti Ledwinkan tekniikan kunniatohtoriksi. Diplomissa Ledwinkan titteliksi oli merkitty "Wehrwirtschaftsführer" (sotatalousjohtaja), joka viittasi pelkästään toimenkuvaan, eikä suinkaan siihen, että Ledwinkalla olisi ollut yhteyksiä kansallissosialistiseen puolueeseen.


title: Hans Ledwinka

text:
Saksan romahtaessa vuonna 1945 Ledwinkaa kehotettiin lähtemään länteen. Ledwinka kuitenkin kieltäytyi, sillä hän piti lähtöä pakenemisena tai huonon omantunnon merkkinä. Hänet kuitenkin pidätettiin ja vietiin tuolle ajalle tyypilliseen näytösoikeudenkäyntiin. Vaikka Ledwinkaa voitiin syyttää vain vähäpätöisistä asioista, hänelle langetettiin kuuden vuoden vankeustuomio, jonka hän istui useissa paikoissa, muun muassa Nov'y Jičinissä ja viimeksi Mikulovissa. 75-vuotias Ledwinka määrättiin pakkotyöhön uraanikaivokselle.
Ledwinkan jouduttua vankilaan tehtaalta jäi puuttumaan vahva pääsuunnittelija. Ledwinkaa lähestyttiin hänen vankeusaikanaan Tatran taholta, sillä heillä oli vaikeuksia uuden mallin, Tatraplanin, suunnittelussa. Tapaaminen onnistui Ledwinkan entisen autonkuljettajan Alois Kopečnýn avulla eräänä keskiyönä toukokuussa 1947. Ledwinka ilahtui suuresti nähdessään entiset kollegansa, insinööri Vladimír Korbelin ja muotoilija Vladimír Popelářin, saapuvan sylit täynnä piirustuksia. Ledwinka perehtyi suunnitelmiin ja kahden ja puolen tunnin neuvonpidon jälkeen hän esitti omat ehdotuksensa. Ohjeiden pohjalta laadituista prototyypeistä tuli menestys autonäyttelyssä.


title: Hans Ledwinka

text: Ledwinkaa kysyttiin vankeuden jälkeen Tatran palvelukseen, mutta hänen vastauksensa oli "olisitte kysyneet kuusi vuotta sitten". Hänet tuomion jälkeen luovutettiin omaisuutensa menettäneenä Itävallan suurlähetystöön vuonna 1951. Täältä hänet toimitettiin Wieniin. Vuotta aiemmin vapautettu Erich oli liittynyt Steyr-Daimler-Puchin palvelukseen, jossa osallistui Haflingerin suunnitteluun; Hans Ledwinka auttoi häntä suunnittelutyössä. Ledwinka muutti Müncheniin, jossa osallistui edelleen vanhoilla päivillään useisiin autotekniikan kehittämiseen liittyviin projekteihin. Hänen avustamiinsa yrityksiin lukeutuivat muun muassa Bosch, Klöckner-Humbolt-Deutz, Magirus sekä eräät yhdysvaltalaiset ja brittiläiset yritykset. Vuonna 1959 hän suunnitteli kolmipaikkaisen kaupunkiauton ja vuosina 1962–1964 neliakselisen kuorma-automallin.


title: Hans Ledwinka

text: Ledwinka meni uudelleen naimisiin 24. helmikuuta 1953 neutitscheinilaisen Ludwiga Kopkan kanssa.


title: Hans Ledwinka

text: Vuosia myöhemmin Tatra kutsui Ledwinkan hyvityksen eleenä osallistumaan tehtaan tasavuosien juhlintaan.


title: Hans Ledwinka

text: Elämänsä loppuvaiheisiin asti pirteänä pysynyt Hans Ledwinka kuoli yllättäen 2. maaliskuuta 1967. Hänet haudattiin Pullachiin Münchenin lähelle.


title: Hans Ledwinka

text: Vuonna 1952 Ledwinkalle ojennettiin Saksan insinöörien yhdistyksen kultamitali. Vuonna 1961 Itävallan presidentti Adolf Scharf myönsi Ledwinkalle Itävallan taiteen ja tieteen ensimmäisen luokan kunniaristin. Pian sen jälkeen hänelle myönnettiin kultainen dieselmitali. Vuonna 1965 Ledwinka sai Saksan liittotasavallan suuren kunniaristin ja Saksan insinöörien yhdistyksen kunniamitalin.


title: Hans Ledwinka

text: Tšekkoslovakian korkein oikeus rehabilitoi Hans Ledwinkan vuonna 1992.


title: Hans Ledwinka

text: Vuonna 2007 Ledwinka korotettiin European Automotive Hall of Fameen yhdessä Béla Barényin, Walter Bentleyn ja Bruno Saccon kanssa.


title: Hans Ledwinka

text: Ledwinkan suunnittelema keskusputkirunkoon yhdistetty ilmajäähdytteinen moottori voimansiirtoratkaisuineen ja heiluriakseleineen loi perustan kaikille myöhemmille Tatran valmistamille henkilö- ja kuorma-autoille. Ledwinkan työtä on usein vähätelty huomauttamalla että hän ei varsinaisesti keksinyt mitään uutta, vaan yhdisteli muiden keksimiä ratkaisuja. Toisaalta hänen vahvuutensa olikin juuri uusien poikkeuksellisten ideoiden löytäminen, yhdistäminen ja tuotteistaminen.


title: Northrop

text: Northrop oli yhdysvaltalainen lentokonevalmistaja, jonka John Knudsen Northrop perusti nimellä Northrop Aircraft vuonna 1939. Yrityksen nimeksi tuli Northrop Corporation vuonna 1958.


title: Northrop

text: Northrop kehitti XB-35 ja YB-49 lentävän siiven prototyypit toisen maailmansodan lopulla. Edeltäviä koemalleja olivat N-1M ja N-9M. Prototyypien taipumusta nostaa koneen nokkaa liian jyrkästi, joka aiheutti hallitsemattoman sakkauksen, aiheutti kehityksessä ongelmia. Lentävän siiven kehitystyö johti lopulta B-2 pommikoneen kehittämiseen.


title: Northrop

text: Yrityksen NASAn tuella kehittämä Northrop YF-17 hävisi tarjouskilpailussa F-16-hävittäjälle, mutta johti Hornetin tuotantoon.


title: Northrop

text: Vuonna 1994 Grummanin oston jälkeen yrityksestä tuli Northrop Grumman.


title: Tauno Suojanen

text:
Tauno ”Tappi” Suojanen (s. 17. helmikuuta 1935 Tampere) on suomalainen viihdemusiikin manageri, ja alansa ensimmäisiä Suomessa. Hänet tunnetaan ehkä parhaiten 1970-luvun mittavien juhannusjuhlien järjestämisestä Yyterissä. Suojanen toimi liki neljä vuosikymmentä suomalaisen populaarikulttuurin taustahahmona, artistien maahantuojana ja esiintymisten järjestäjänä, nuorten kotimaisten artistien uran vauhdittajana, tanssilavakulttuurin puolesta toimijana. Suojanen toimi myös monien rock-artistien, muun muassa Hectorin, keikkamyyjänä.
Suojanen aloitti uransa 1950-luvulla kierrellen tanssipaikkoja oman yhtyeensä solistina. Hänen nimistään löytyy myös muutama rautalankamusiikin levytys 1960-luvun puolivälistä muun muassa nimellä Tauno Suojasen kitarayhtye.


title: Tauno Suojanen

text: Ystävänsä Pauli Lehtisen kanssa Suojanen perusti Tampereelle ohjelmatoimiston nimeltään Viihdeohjelma Oy, joka alkoi järjestää ohjelmaa ensin Tampereen VPK:n talolle mutta myöhemmin laajentui koko Suomen alueelle ja pian vastasi muun muassa Paula Koivuniemen, Olavi Virran, Tapio Rautavaaran ja Irwin Goodmanin esiintymisistä. Irwinin elämästä kertovassa elokuvassa "Rentun ruusu" Tappi Suojasta näytteli Mikko Kivinen. Suojasen vaikutuksesta monet aikansa suositut muusikot ja superjulkkikset vierailivat Suomessa, muun muassa "Peyton Place" -televisiosarjan tähti Ryan O’Neal juhannuksena 1970. Jo 1960-luvun alkupuolella Suojasen yritys oli tuonut Suomeen esiintymään englantilaisia rautalankayhtyeitä, muun muassa The Swinging Blue Jeansin. Vuonna 1965 Suojanen järjesti Rolling Stones -yhtyeen esiintymään Porin Yyteriin. Suojanen sanoo ”luoneensa” vain yhden kotimaisen iskelmätähden, Ray Charlesin esikuvan mukaisen sokean laulajan Kari Purhosen.


title: Tauno Suojanen

text: Eläkepäiviään Suojanen asettui viettämään Kyröskoskelle, jonka tanssipaikka Suurlava rakennettiin hänen aloitteestaan vuonna 1967. Suojasen liikemiestaidoista kertonee jotain sekin, että talviaikaan kun lavalla ei järjestetty tansseja, Suojanen käytti tilaa auton talvirenkaiden varastointiin ja myyntiin.


title: Tauno Suojanen

text: Suojasen hurjista ideoista, omaperäisistä myyntimetodeista, suorasukaisista tempauksista sekä alkoholinhuuruisista seikkailuista maailman supertähtien kanssa liikkuu Suomen viihdemaailmassa lukuisia tarinoita. Osan näistä tarinoista hän kertoo itse vuonna 2004 Yleisradion Teema -sarjassa ilmestyneessä Hannu Puttosen dokumenttielokuvassa "Impressaari (Takamaa VI)". Suojasen itsensä lisäksi elokuvassa nähdään Ryan O’Neal, James Drury (lännensarja "Virginialaisen" päänäyttelijä, jonka Suojanen niin ikään oli tuonut Suomen-vierailulle), Kari Purhonen ja Seppo Korjus.


title: Ikonografia

text: Ikonografia tutkii taideteosten aiheita, ideoita ja merkitystä. Se on myös aiheiden alkuperän ja kehityksen vertailevaa tutkimusta.


title: Ikonografia

text: Ikonologia eli tulkitseva ikonografia perustuu ikonografisen analyysin tuloksiin ja pyrkii tulkitsemaan aiheen sisäistä merkitystä ja sisältöä, kuvan välittämää maailmankatsomusta.


title: Ikonografia

text: Alun perin sanalla "Iconographia" otsikoitiin kuva-antologioita, joihin oli koottu samanaiheisia kuvia (esimerkiksi muotokuvia tietystä henkilöstä). Ikonografiasta tuli oppi kuva-aiheista 1800-luvun alussa kristillisten kuva-aiheiden tutkimusten myötä. Ikonografista tutkimusmenetelmää on sovellettu muun muassa taiteen, arkeologian, historian ja teologian erikoistutkimuksiin. Sen pääsoveltaja on kuitenkin taidehistoria, jossa se alkoi voittaa alaa tyylihistorialliselta tutkimukselta, joka koettiin riittämättömäksi. 1900-luvun alussa Saksassa taidehistorioitsijat Aby Warburg (1866–1929) ja hänen seuraajansa Fritz Saxl (1890–1948) sekä Erwin Panofsky (1892–1968) laativat yksityiskohtaisen käytännön kuvien aiheiden tunnistamiseen ja luokitteluun.


title: Ikonografia

text: Taidehistorioitsija Erwin Panofsky oli ikonografisen metodologian ja tutkimuksen edelläkävijä. Hänen sanojensa mukaan ikonografia on ”se taidehistorian haara, joka huolehtii taideteosten aiheesta tai merkityksestä, vastakohtana niiden muodolle”. Lähestymistapa on siis vastapainoa Heinrich Wöllflinin formalismille.


title: Ikonografia

text: Tavallisesti ikonografia vaatii myös aiheeseen liittyvän kulttuurin ja älyllisen ilmapiirin laajaa tietämystä. Esimerkki tästä on Panofskyn tutkimus van Eyckin maalauksesta "Giovanni Arnolfini ja hänen vaimonsa" (1434) hänen kirjassaan "Early Netherlandish Painting" (1953).


title: Ikonografia

text: Panofsky piti tärkeänä, että ikonografia ja ikonologia erotetaan toisistaan. Kirjassaan "Studies in Iconology" (1939) hän määritteli ikonografian olevan aiheen ja ikonologian merkityksen tutkimista. Hänen klassinen esimerkkinsä käsitteiden erosta on mies, joka nostaa hattunsa kohteliaisuuden eleenä. Teko sinänsä on selkeästi ymmärrettävissä, mutta sen merkitys juontuu keskiajan ritareiden harjoittamasta tavasta riisua kypäränsä rauhanomaisen aikomuksensa ilmaisemiseksi.


title: Ikonografia

text: Panofskyn mukaan: ”Tuon herrasmiehen tekojen merkityksen ymmärtämiseksi minun täytyy olla tutustunut, ei ainoastaan esineiden ja tapahtumien käytännölliseen maailmaan, vaan myös enemmän kuin käytännöllisiin tapoihin ja kulttuuritraditioihin tietyssä kulttuurissa.” Niinpä teolla on kaksi merkitystä, eli ilmeinen ja toissijainen tai sopimukseen perustuva. Viimeksi mainittu viittaa taideteoksessa olevan piilevään merkitykseen.


title: Ikonografia

text: Ikonografisessa tutkimuksessa selvitetään, mitä kuva esittää, mitä henkilöitä, tapahtumia ynnä muita se kuvaa, sekä mihin kirjallisiin ja kuvallisiin lähteisiin aihe ja sen esitystapa perustuvat. Lisäksi selvitetään erilaisten muotoaiheiden ja kuvatyyppien synty- ja kehityshistoriaa ja levinneisyyttä.


title: Ikonologia

text: Ikonologia on ikonografiasta johdettu tulkintamalli. Se pyrkii tulkitsemaan aiheen sisäistä merkitystä ja sisältöä, kuvan välittämää maailmankatsomusta. Erwin Panofsky käytti termiä taideteosten yleisen merkityksen selvittämiseksi niiden historiallisissa ja kulttuurisissa konteksteissa.


title: Ikonologia

text: Erwin Panofskyn kehittämässä ikonologisessa tulkintamallissa on kolme eri tasoa: primääri- eli luonnollinen taso, ikonografinen analyysi ja ikonologinen tulkinta.


title: Charles Mair

text: Charles Mair (1838 tai 1840–1927) oli kanadalainen runoilija ja kiivas nationalisti. Hän kuului Canada First -puolueeseen ja oli osallisena vastustamassa Louis Rielin perustamaa väliaikaishallitusta ja Redjoen kapinan vuosina 1869–1870 ja Saskatchewanin kapinan aikana 1885. Mair kuului vapaamuurareihin.


title: Devourment

text: Devourment on yhdysvaltalainen brutaalia death metalia soittava yhtye, joka on julkaissut yhteensä kolme albumia. Devourmentin sanoitukset kertovat perversiosta, kidutuksesta ja kuolemasta.


title: Canutus Johannis

text: Canutus Johannis (k. 1564) oli Viipurin toinen piispa. Hänen toimiaikansa kesti vain vuoden 1563–1564.


title: Canutus Johannis

text: Canutus Johannis oli kotoisin Eurajoelta, tuli ylioppilaaksi 1532 Wittenbergin yliopistossa ja maisteriksi 1536. Kotiin palattuaan hänet nimitettiin Turun kirkkoherraksi ja samalla kaniikiksi tuomiokapituliin. 1556 Canutus Johannis kävi lähettiläänä Venäjällä suurruhtinaan luona. Ruotsin kuningas Eerik XIV näyttää kuitenkin epäilleen kirkkoherraa Juhana-herttuaan ystäväksi, koska syksyllä 1562 pani hänet viralta. 1563 kuningas kuitenkin nimitti Canutis Johanniksen Viipurin piispaksi, missä virassa hän ennen kuolemaansa toimi vain vuoden.


title: Asialegitimaatio

text: Asialegitimaatio eli asiavaltuus on henkilön tai oikeushenkilön oikeus omissa nimissään osallistua oikeudenkäyntiin. Se on ehdoton edellytys oikeudenkäynnille, sillä sen puuttuessa tuomioistuin jättää kanteen tutkimatta. Rikosoikeudenkäynnissä asialegitimaation olemassaolo tarkoittaa, että henkilöllä on syyteoikeus eli oikeus esittää rangaistusvaatimus. Asialegitimaatio on siten sekä virallisella syyttäjällä että asianomistajalla.


title: Asialegitimaatio

text: Riita-asiassa asialegitimaatio on pääsääntöisesti riidanalaisen oikeussuhteen oikeussubjekteilla. Tavallisin poikkeus tästä säännöstä on konkurssi, johon joutuneen velallisen asialegitimaatio siirtyy konkurssipesälle. Siirtyminen koskee vain konkurssipesälle kuuluvia oikeuksia ja velvollisuuksia. Toinen poikkeus on yhteisomistussuhteessa, jossa yhdelläkin osallisella on mahdollisuus käydä oikeutta muista riippumatta. Kolmas poikkeus on toiminimilain 18 pykälässä, jonka mukaan kannetta hyvän tavan vastaisen tai yleisöä harhaanjohtavan toiminimen kieltämiseksi saa ajaa myös toimialan elinkeinonharjoittajien etuja valvova yhteisö.


title: Kolmisoppinen (Jyväskylä)

text: Kolmisoppinen eli Korloppinen on pieni, kirkasvetinen metsäjärvi Jyväskylän Taka-Keljossa lähellä Muuramen kunnan rajaa. Sen rannalla on uimaranta sekä Ladun maja, Jyväskylän ladun ylläpitämä hiihtomaja. Järvi on 192 metrin korkeudessa.


title: Rangaistuspotku

text: Rangaistuspotku on jalkapallossa käytetty vapaapotkun erikoistapaus. Rangaistuspotku tuomitaan, jos rangaistusalueella tehdään suoran vapaapotkun arvoinen rike. Rangaistuspotku laukaistaan aina ennaltamäärätystä kohtaa, joka on 11 metriä maaliviivan keskikohdasta. Kaikkien muiden paitsi rangaistuspotkua suorittavan pelaajan pitää olla vähintään 9,15 metrin päässä pallosta ja pallon muodostaman päätyrajan suuntaisen tason takana. Maalivahdin on oltava maaliviivalla, kunnes pallo laukaistaan liikkeelle.


title: Santa Cruz (Kalifornia)

text: Santa Cruz on kaupunki Santa Cruzin piirikunnassa, Kaliforniassa, Yhdysvalloissa. Kaupungissa asui vuoden 2013 väestönlaskennassa 62 864 ihmistä. Kaupunki sijaitsee Monterey Bayn pohjoisosassa. Santa Cruz sai kaupunkioikeudet vuonna 1866.


title: Santa Cruz (Kalifornia)

text: Vuonna 1769 espanjalainen Don Gaspar de Portolá saapui paikalle ja antoi alueen joelle nimeksi San Lorenzo Pyhän Laurentiuksen kunniaksi. Kukkulat hän nimitti Santa Cruziksi (suom. pyhä risti).


title: Santa Cruz (Kalifornia)

text: Vuonna 1791 isä Fermín Lasuén perusti lähetysaseman Santa Cruziin. Vuonna 1797 espanjalaiset perustivat siirtokunnan (Villa de Branciforte), joka toisin kuin lähetysasemat, oli maallinen yhteisö. Siirtokunnan tarkoitus oli Uuden-Espanjan provinssin ja territorion Alta Californian (engl. Upper California) asuttaminen ja puolustaminen Venäjää, Englantia ja Ranskaa vastaan. Villa de Branciforte yhdistyi myöhemmin Santa Cruzin lähetysasemaan.


title: Santa Cruz (Kalifornia)

text: 1820-luvulla Meksiko otti alueen hallintaansa. Vuonna 1846 alue palasi Yhdysvalloille. Amerikkalaisia oli jo saapunut suurin joukoin. Kaliforniasta tuli osavaltio 1850. Santa Cruzin piirikunta perustettiin 1850. Vuosisadan vaihteessa puunkorjuu, maatalous, kalkin jalostaminen ja kalastus olivat alueen pääelinkeinot. Suosiollisen ilmaston ja luonnonkauneuden ansiosta Santa Cruzista tuli suosittu lomakeskus.


title: Santa Cruz (Kalifornia)

text: Vuoden 2010 väestönlaskennan mukaan valkoihoisia oli 74,5 %, latinoja (mitä tahansa rotua; alkuperä espanjankielisessä Latinalaisessa Amerikassa tai Espanjassa) 19,4 %, aasialaisia 7,7 %, mustia 1,8 % ja intiaaneja 0,7 %. Valkoihoisia (pois lukien latinot) oli 66,7 %.


title: Santa Cruz (Kalifornia)

text: Santa Cruz sijaitsee Tyynenmeren rannalla Santa Cruz Mountains -vuorijonon läheisyydessä. San Franciscoon on matkaa maanteitse noin 118 km.


title: Santa Cruz (Kalifornia)

text: Elokuu on keskimääräisesti lämpimin kuukausi, joulukuu kylmin. Ylin mitattu lämpötila on 42 °C (1971) ja alin –7 °C (1990). Suurin sadanta on helmikuussa.


title: Santa Cruz (Kalifornia)

text: Tärkeimmät elinkeinot ovat maatalous, matkailu, koulutus ja teknologia. University of California on suurin työnantaja. Santa Cruz on luonnonmukaisen viljelyn keskus.


title: Santa Cruz (Kalifornia)

text: Santa Cruzissa ovat vuonna 1791 perustetun lähetysaseman Mission Santa Cruzin jäljennös, luonnonhistoriallinen museo Santa Cruz Museum of Natural History ja surffauksen historiaa esittelevä Santa Cruz Surfing Museum.


title: Santa Cruz (Kalifornia)

text: Kuumbwa Jazz Center on huomattava jazz-keskus. Santa Cruz Arboretum on Kalifornian yliopiston ylläpitämä puutarha. Año Nuevo State Park on luonnonpuisto, jossa voi tutustua muun muassa merinorsuihin.


title: Santa Cruz (Kalifornia)

text: Kaupungissa järjestetään vuosittain lukuisia yleisötapahtumia.


title: Santa Cruz (Kalifornia)

text: Main Beach ja Cowell Beach ovat kaupungin ranta-alueet.


title: Pinheirão

text: Centro Poliesportivo Pinheiro eli Pinheirão on jalkapallostadion Curitibassa, Brasiliassa. Stadion on Paraná Cluben kotistadion.


title: Estadio Elias Aguirre

text: Capitan Remigio Elías Aguirre Romero Stadium eli lyhyemmin Estadio Elias Aguirre on stadion Lambayequessa, Perussa. Stadion on Juan Aurichin kotistadion.


title: Turun verilöyly

text: Turun verilöyly oli Turun Vanhalla Suurtorilla 10. marraskuuta 1599 toimeenpantu joukkorangaistus, jossa mestattiin 14 Kaarle-herttuan (myöhemmin kuningas Kaarle IX) Suomessa vaikuttanutta vastustajaa. Sigismundin ja Kaarlen valtataistelussa Kaarle löi Sigismundin joukot Ruotsissa Stångebron taistelussa 1598 ja teki sen jälkeen retken Suomeen, jossa hän nujersi vastarinnan ja mestautti säätyjä kuulematta Suomen johtavia aatelisia. Oikeudenkäynti Sigismundin kannattajia vastaan käytiin Turussa, josta mestaukset ja vangitsemiset ulotettiin muualle maahan. Kaarlen tavoitteena oli Sigismundin suomalaisten kannattajien murskaaminen. Tuomioiden seurauksena Suomen poliittinen asema heikkeni huomattavasti, sillä kuninkaaksi noussut Kaarle piti maan johtavia aatelisia epäluotettavina.


title: Turun verilöyly

text: Suomen kuningasmielisten varsinaiset johtajat Arvid Stålarm ja Aksel Kurki saivat kuolemantuomion, mutta poliittisista syistä heidät vietiin vangittuina Tukholmaan. Nimekkäimpiä mestattuja olivat


title: Tokion olympiastadion

text: Tokion olympiastadion oli stadion Shinjukussa, Tokion erillisalueella Japanissa. Stadion oli vuoden 1964 Tokion olympialaisten päästadion. Stadionilla on myös pidetty vuoden 1991 yleisurheilun maailmanmestaruuskilpailut.


title: Tokion olympiastadion

text: Stadion suljettiin toukokuussa 2014, koska paikalle rakennetaan uusi stadion. Vuonna 1958 valmistuneen stadionin purkaminen uuden tieltä saatiin päätökseen vuoden 2015 alkupuolella. Uusi stadion rakennetaan Rugbyn maailmanmestaruuskilpailuiden 2019 ja Kesäolympialaisten 2020 järjestämiseksi. Stadion voi hakea myös yleisurheilun maailmanmestaruuskilpailuita kesäolympialaisten 2020 jälkeen ja tulee isännöimään myös vuosittaista Golden Grand Prix -yleisurheilukilpailua, joka siirtyy nyt neljän vuoden ajaksi muualle.


title: Suwon World Cup Stadium

text: Suwon World Cup Stadium eli Big Bird Stadium on jalkapallostadion Suwonissa, Korean tasavallassa. Areena rakennettiin vuoden 2002 jalkapallon MM-kisoja varten.


title: HMS Bermuda (52)

text: HMS Bermuda (viirinumero 52) oli Britannian kuninkaallisen laivaston Fiji-luokan (osa Crown Colony -luokkaa) ilmatorjuntaristeilijä.


title: HMS Bermuda (52)

text: Alus tilattiin 4. syyskuuta 1939 osana vuoden 1939 laivasto-ohjelmaa John Brown and Companyn telakalta Clydebankistä, missä köli laskettiin 30. syyskuuta. Alus laskettiin vesille 11. syyskuuta 1941 kumminaan varakreivitär Weir ja valmistui 21. elokuuta 1942.


title: HMS Bermuda (52)

text: Alus liitettiin palvelukseen otettaessa Kotilaivastoon. Aluksella tehtiin koeajoja sekä pieniä korjauksia lokakuulle saakka, jolloin se päätettiin liittää Pohjois-Afrikan maihinnousua tukevaan laivastoon. Alus lähti merelle 26. lokakuuta yhdessä taistelulaivojen "HMS Duke of Yorkin" ja "HMS Nelsonin", taisteluristeilijä "HMS Renownin", lentotukialusten "HMS Formidablen" ja "HMS Victoriousin", risteilijä "HMS Argonautin" sekä yhdentoista hävittäjän kanssa kohti Gibraltaria ja maihinnousua. Osasto saapui 3. marraskuuta Gibraltarille liittyen Force H:hon. Osasto vietti pari seuraavaa päivää täydennettävänä, kunnes se lähti 6. marraskuuta merelle.


title: HMS Bermuda (52)

text: Alus suoritti tulitukitehtäviä maihinnousun aikana sekä valvoi, etteivät Vichyn Ranskan tai Italian laivaston alukset päässeet häiritsemään maihinnousulaivastoa. Alus joutui 8. marraskuuta yhdessä "HMS Sheffieldin" kanssa Algerin edustalla 34:n Saksan ilmavoimien Heinkel He 111 -pommikoneen hyökkäyksen kohteeksi, jolloin alukset ilmoittivat ampuneensa alas yhden koneen ja vaurioittaneensa toista.


title: HMS Bermuda (52)

text: Alus suojasi 10. marraskuuta yhdessä "Sheffieldin" kanssa kolmea joukkojenkuljetusalusta näiden matkatessa Bougieen. Tehtävän päätyttyä alus vapautettiin palaamaan Scapa Flow’hun ja suorittamaan normaaleja saattuetehtäviä osana Kotilaivastoa.


title: HMS Bermuda (52)

text: Amiraliteetti määräsi "Bermudan" 14. marraskuuta lippulaivaksi perustettavaan Force Q:hon, jonka tehtävänä oli häiritä akselivaltojen saattueita. Aluksen tehtävä siirrettiin kuitenkin Force H:lle ja se palasi välittömästi Scapa Flowhun, jossa se liittyi 4. joulukuuta Kotilaivastoon. Alus suojasi 31. joulukuuta yhdessä taistelulaivojen "HMS King George V:n" ja "HMS Howen" sekä hävittäjäsuojan kanssa Jäämereltä saapuvaa saattuetta RA51 sen jälkeen, kun Venäjälle menevä saattue JW51B oli joutunut Saksan laivaston risteilijöiden "Admiral Hipperin" ja "Lützowin" hyökkäyksen kohteeksi. Tämän jälkeen alus suojasi saattueita JW52 ja RA52.


title: HMS Bermuda (52)

text: Alus lähti 29. maaliskuuta 1943 partiomatkalle yhdessä "HMCS Athabaskanin" kanssa Färsaarten ja Islannin väliselle merialueelle, kun saatiin tiedustelutieto, että Saksan laivaston taistelulaiva "Tirpitz", taisteluristeilijä "Scharnhosrst" ja raskas risteilijä "Lützow" olisivat merellä. Alukset palasivat kuitenkin 2. huhtikuuta Scapa Flow'hun havaitsematta saksalaisia.


title: HMS Bermuda (52)

text: Alus vapautti toukokuun alussa "HMS Scyllan" suojaamasta Kanadaan TRIDENT-kokoukseen pääministeriä kuljettavaa RMS "Queen Maryä". Alus purjehti 31. toukokuuta Greenockista yhdessä risteilijä "HMS Cumberlandin" ja hävittäjien "HMCS Athabaskanin" ja "HMS Eclipsen" kanssa noutamaan Huippuvuorten varuskuntaa (operaatio Gearbox). Osaston suojana olivat lentotukialus "HMS Furious", risteilijä "Scylla" sekä hävittäjät "HMS Echo" ja "HMS Middleton". Huono sää pakotti osaston etsimään suojaa Islannin Akureyristä, josta osasto jatkoi matkaa 7. kesäkuuta ja saapui 10. kesäkuuta Huippuvuorille. Osasto palasi 14. kesäkuuta Scapa Flow'hun.


title: HMS Bermuda (52)

text: Alus siirrettiin 30. kesäkuuta Plymouthiin, mistä käsin se suojasi heinäkuun ajan sukellusveneentorjuntaosastojen toimintaa (operaatiot Musketry ja Seaslug) Biskajanlahdella. Elokuussa se oli samoissa tehtävissä Espanjan rannikolla (operaatio Percussion) ja samalla alus suojasi alueella kulkevia saattueita. Alus siirrettiin syyskuussa huollettavaksi, minä aikana aluksen ilmatorjunta-aseistusta täydennettiin. Alus palasi 25. lokakuuta palvelukseen.


title: HMS Bermuda (52)

text: "Bermuda" suojasi yhdessä risteilijöiden "HMS Jamaica" ja "HMS Kent" saattueita JW54A, JW54B sekä RA54B. Alus palasi 3. joulukuuta Scapa Flow'hun, josta se siirrettiin 11. joulukuuta Clydeen telakalle Jäämerellä saatujen vaurioiden korjaamiseksi. Se palasi palvelukseen 22. joulukuuta. Alus suojasi alkuvuoden 1944 Jäämeren saattueita JW56A, JW56B ja RA56 sekä osallistui Norjan rannikolle hyökkäävien lentotukialusten suojaamiseen. Alus siirrettiin huhtikuussa Tyneen telakalle, josta se palasi toukokuussa. Alus osallistui 19. toukokuuta Kotilaivaston harjoitukseen, jolla valmistauduttiin Normandian maihinnousuun (operaatio Neptune). Kesäkuun ajan alus oli satamassa tai sen lähialueella päivystämässä. Alus määrättiin 30. kesäkuuta liittymään Brittiläiseen Tyynenmeren laivastoon, minkä johdosta se siirrettiin Clydeen telakalle tarkastettavaksi ja täydennettäväksi.


title: HMS Bermuda (52)

text: Alus oli loppuvuoden telakalla, jossa sille vaihdettiin tyypin 284 tulenjohtotutkan tilalle senttimetrialueen tutka tyyppiä 274. Alukselle asennettiin tyypin 277 pintavalvontatutka ja tyypin 293 korkeudenmääritystutka. Ilmavalvontatutka tyyppiä 281 vaihdettiin tyypin 281B tutkaan. Alus aloitti koeajot maaliskuussa, minkä jälkeen sillä aloitettiin valmistautuminen lähtöön. Alus lähti 3. toukokuuta 1945 koulutukseen Välimerelle ja lähti 6. kesäkuuta edelleen Ceylonin kautta Kaukoitään. Alus saapui 7. heinäkuuta Sydneyyn Australiaan.


title: HMS Bermuda (52)

text: Alus kuului Taisteluosasto 111.3:een, jonka muut alukset olivat lentotukialus "HMS Colossus", risteilijät "HMS Argonaut" ja "HMS Belfast" sekä hävittäjät "HMS Tumult", "HMS Tuscan", "HMS Tyrian" ja "HMS Quiberon". Osasto purjehti Yhdysvaltain laivaston tukikohtaan Leytelle ennen siirtymistään edelleen Formosalle, jossa aluksella otettiin 9. syyskuuta vastaan alueen japanilaisten joukkojen virallinen antautuminen.


title: HMS Bermuda (52)

text: Alus osallistui sotavankien kotiinkuljetuksiin Japanista ja Kiinan Weittsienistä. Syyskuun lopulla alus oli Shanghaissa ja Hongkongissa ottamassa aluetta jälleen Britannian hallituksen valvontaan. Aluksesta tehtiin 5. risteilijäviirikön lippulaiva ja se pysyi alueella sodan päätyttyä. Alus oli 1946 huollettavana Hongkongissa. Alus aloitti paluumatkansa toukokuussa 1947 purjehtien Suezin kanavan kautta ja se saapui 19. kesäkuuta Plymouthiin. Alus poistettiin palveluksesta Chathamissa ja se siirrettiin reserviin.


title: HMS Bermuda (52)

text: "Bermuda" palasi palvelukseen lokakuussa 1950 Devonportissa, minkä jälkeen alus suoritti palvelusta Etelä-Atlantilla ja Intian valtamerellä, kunnes se poistettiin uudelleen palveluksesta vuonna 1953. Se palasi kuitenkin palvelukseen maaliskuussa 1953 Välimerelle aina vuoteen 1954, jolloin se liitettiin Kotilaivastoon keveiden osastojen komentajan lippulaivaksi. Alus poistettiin palveluksesta 1956, jolloin se siirrettiin modernisoitavaksi.


title: HMS Bermuda (52)

text: Alus palasi palvelukseen Kotilaivastossa ja Välimeren laivastossa, kunnes se poistettiin palveluksesta 1962. Alus sijoitettiin reserviin ja se määrättiin Kotilaivaston lippulaivaksi. Alus poistettiin lopullisesti 1963 ja riisuttiin aseista 30. heinäkuuta Portsmouthissa. Se sijoitettiin ylläpitämättömään reserviin, kunnes se siirrettiin 1965 poistolistalle ja myytiin lopulta BISCO:lle. "Bermuda" hinattiin romutettavaksi T. W. Wardille Briton Ferryyn, jonne se saapui 26. elokuuta.


title: Prince Mohamed bin Fahd Stadium

text: Prince Mohamed bin Fahd Stadium on monikäyttöinen stadion Dammamissa, Saudi-Arabiassa. Stadion on lähinnä jalkapallokäytössä. Stadion on Al-Ettifaqin kotistadion. Stadion on nimetty Muhammad bin Fahdin mukaan.


title: Lentomaksu

text: Lentomaksu on vapaaehtoinen maksu, jolla lentomatkustaja voi tukea ilmastonmuutoksen hillitsemiseksi tehtävää työtä ja kompensoida näin lentomatkastaan aiheutuneet kasvihuonekaasupäästöt. Lentomaksuja keräävät lentoyhtiöt ja järjestöt, jotka käyttävät tuotot ilmastonmuutoksen torjumiseen eri tavoilla. Maksu voi olla esimerkiksi 10 prosenttia lentolipun hinnasta.


title: Lentomaksu

text: Maksu on kompensaatio eli hyvitys siitä, että lentäminen edistää ilmastonmuutosta. Vastineeksi aiheutetuista päästöistä rahoitetaan toisaalla päästöjä vähentäviä hankkeita. Esimerkiksi lentomatkasta aiheutuvat hiilidioksiditonnit lasketaan ja istutetaan päästöjen hyvittämiseksi puita, joiden lasketaan sitovan saman määrän hiilidioksidia tiettynä aikana.


title: Lentomaksu

text: Tampereen kaupunki on ensimmäinen kaupunki Suomessa, joka alkoi maksaa päästömaksua työntekijöidensä lentomatkoista. Kohde on Unicef Tansaniassa. Vuodelta 2007 maksettavaa arvioitiin tulevan noin 10 000 euroa. Vuonna 2008 lennoista kertyi 11 500 euroa. Tampere-talo Osakeyhtiö ryhtyi 1. heinäkuuta 2008 maksamaan kahden prosentin lentomaksua henkilökunnan lentoteitse tehtävistä työmatkoista. Kohde päätetään vuosittain.


title: Gloria Bistrița

text: Clubul de Fotbal Gloria 1922 Bistrița (CF Gloria 1922 Bistrița) eli Gloria Bistrița on romanialainen jalkapalloseura Bistrițan kaupungista. Joukkue on parhaimmillaan ollut kaudella 2002-03 Liga 1:sen kolmas. Romanian Cupin seura voitti 1993-94.


title: Gloria Bistrița

text: Suomessa joukkue vieraili kesällä 2001 kohdatessaan Intertoto-cupin ensimmäisellä kierroksella FC Jazzin.


title: Books on Demand

text: Books on Demand GmbH (lyhyesti BoD) on kirjanjulkaisualalla toimiva yritys, jolla on toimipisteitä Saksassa, Ruotsissa, Tanskassa, Ranskassa, Itävallassa, Isossa-Britanniassa, Sveitsissä ja Suomessa. Yrityksen päätoimipaikka on Saksassa.


title: Books on Demand

text: BoD:n liikeidea on pienkustannekirjojen julkaisu, ja kirjat painetaan tarvepainatuksena. Se tarjoaa palvelut kirjojen valmistuksesta logistiikkaan ja markkinointiin. Julkaiseminen perustuu kirjailijasopimukseen ja teoskohtaiseen kustannussopimukseen. BoD-kirjojen toteutus sisältää jakelun kirjakauppoihin sekä myynnin verkkokirjakaupoissa ja BoD:n omilla palvelimilla.


title: Books on Demand

text: BoD tarjoaa palveluja myös kustantamoille, jotka haluavat pitää teoksia saatavilla digipainoksina.


title: Books on Demand

text: BoD on osa saksalaista Libri-konsernia ja digitaalisen kirjanjulkaisemisen markkina- ja teknologiajohtaja Euroopassa. BoD:n markkinaosuus Saksan vuoden uutuuskirjoista on yli kolme prosenttia. BoD:n palvelimella on yhteensä yli 1,3 miljoonaa nimikettä.


title: HMS Fiji

text: HMS Fiji (viirinumero 58) oli Britannian kuninkaallisen laivaston Fiji-luokan (osa Crown Colony -luokkaa) ilmatorjuntaristeilijä. "HMS Fiji" tilattiin joulukuussa 1937 osana vuoden 1937 laivasto-ohjelmaa John Brown and Companyltä ja se otettiin palveluskäyttöön 5. toukokuuta 1940.


title: HMS Fiji

text: "HMS Fiji" liitettiin palvelukseen otettaessa Kotilaivastoon. Alus purjehti Clydestä 31. elokuuta 1940 osallistuakseen hyökkäykseen Dakariin (operaatio Menace). Alukseen osui 1. syyskuuta "U-32" laukaisema torpedo, joka pakotti sen palaamaan Englantiin korjattavaksi. Alus palasi palvelukseen kuusi kuukautta myöhemmin.


title: HMS Fiji

text: "HMS Fiji" oli maaliskuussa 1941 partiomatkalla Tanskan salmessa, jossa se epäonnistui kotiinpalaavan saksalaisen risteilijän "Admiral Scheerin" havaitsemisessa. Huhtikuussa alus oli Force H:n mukana sulkemassa Brestissä olevia Saksan laivaston raskaita yksiköitä satamaan, kunnes se purjehti suojaamaan Maltalle lentokoneita toimittavia tukialuksia.


title: HMS Fiji

text: "HMS Fiji" suojasi edelleen Maltan saattueita, kunnes se siirrettiin osallistumaan Kreetan taisteluihin, joiden aikana alus upposi 22. toukokuuta 1941 1/LG2:n Messerschmitt Bf 109:n suorittamassa ilmapommituksessa. Hyökkäyksen aikana alus oli ilman ilmatorjuntatykkien kranaatteja.


title: Lapinvuokot

text: Lapinvuokot ("Dryas") on arktisella tai vuoristoalueella kasvava ruusukasvien (Rosaceae) heimoon kuuluva kasvisuku. Lapinvuokot ovat monivuotisia, matalakasvuisia ruohovartisia kasveja. Niiden kukat ovat suuria ja kasvavat yksitellen noin kymmensenttisen kukkavarren päässä.


title: Havaijin kuningaskunta

text: Havaijin kuningaskunta muodostui Havaijin saarille vuosien 1795 ja 1810 välisenä aikana ja oli olemassa vuoteen 1893 saakka. Kuningaskunta yhdisti Oahun, Mauin, Molokain, Lanain, Kauain ja Niihaun asukkaat Havaijin vallan alle. Kuningaskunnan ensimmäinen hallitsija oli Kamehameha I ja viimeinen kuningatar Liliuokalani. Hallintomuoto oli perustuslaillinen monarkia. Vuosina 1795–1845 saarten pääkaupunki oli Lahaina ja vuodesta 1845 eteenpäin pääkaupunkina on ollut Honolulu, joka on myös nykyisen Havaijin osavaltion pääkaupunki.


title: Havaijin kuningaskunta

text: Kamehameha I perusti Havaijille maa- ja merivoimat. Armeija käytti sekä perinteisiä välineitä kuten perinteisiä kypäriä että ajanmukaisempia aseita kuten eurooppalaisia tykkejä. Kamehameha I:n armeijaan kuului kymmeniä tuhansia miehiä, mutta hänen jälkeensä saarilla riehuneet epidemiat tappoivat suuren osan väestöstä ja myös sotilaista. Kun Kamehameha III vuonna 1849 teki sopimuksen, jolla Havaijista tuli Yhdysvaltojen protektoraatti, armeijassa oli enää muutama sata miestä.


title: Havaijin kuningaskunta

text: Vuonna 1839 Cyrille Laplace, ranskalaisen "Artemise"-fregatin kapteeni, purjehti Havaijille, sillä useita katolisia lähetyssaarnaajia oli kidutettu. Kamehameha III maksoi ranskalaisille 20 000 dollarin korvauksen ja välttyi sodalta. Lisäksi katolilaisuuden harjoittaminen tehtiin lailiseksi ja Kamehameha lahjoitti paikallisille katolilaisille maata kirkon rakennusta varten. Neljätoista vuotta myöhemmin, vuonna 1843, brittiläinen Lord George Paulet, HMS Carysfortin kapteeni, tuli saarille ja syytti Kamehamehaa Englannin loukkaamisesta ja yritti liittää saaret Isoon-Britanniaan. Brittiläinen lähetyssaarnaaja Gerrit Judd, josta oli tullut Havaijin taloudesta vastaava ministeri, järjesti kuitenkin lähetystön valittamaan Laplacen aikeista Yhdysvaltoihin ja Ranskaan. Tilanne loppui Ison-Britannian anteeksipyyntöön.


title: Havaijin kuningaskunta

text: Ranska ja Iso-Britannia tunnustivat Havaijin itsenäisyyden 1843, Yhdysvallat tunnusti sen vasta 1849. Kun Krimin sota syttyi vuonna 1849, Kamehameha III julisti Havaijin Sveitsin tapaan puolueettomaksi valtioksi. Yhdysvaltojen kasvava vaikutusvalta sai hänen seuraajansa Kamehameha IV:n ja Kamehameha V:n yrittämään liittoutumista Ison-Britannian kanssa.


title: Havaijin kuningaskunta

text: Lunalilo I:n päästyä valtaan Havaijin armeija lakkautettiin ja saarten turvallisuus jätettiin Yhdysvaltojen huolehdittavaksi, mutta Kalākaua I perusti armeijan uudelleen. Kuningatar Liliʻuokalani pääsi valtaan vuoden 1891 vaaleissa. Liliʻuokalania painostettiin muuttamaan vuoden 1887 perustuslakia, jolla valta oli siirretty pienelle eurooppalaiselle ja havaijilaiselle eliitille, mutta Liliʻuokalani pelkäsi Yhdysvaltojen puuttuvan asiaan. Liliuokalani sai kuitenkin tilaisuuden perustuslain muutokseen, kun Yhdysvaltojen risteilijä USS "Boston" poistui Honolulun satamasta. USS Boston lähetettiin kuitenkin takaisin, ja amerikkalaiset avustivat vallankaappauksessa, jossa Liliʻuokalani syrjäytettiin ja amerikkalaismielinen lähetyspuolue nousi valtaan. Vallankaapauksen jälkeen Havaijin kuningaskunta ja sen armeija lakkautettiin, ja saariryhmästä tuli osa Yhdysvaltoja 4. helmikuuta 1894. Entiset armeijan jäsenet kapinoivat 1895, mutta kapinayritys tukahdutettiin.


title: Havaijin kuningaskunta

text: Vuosina 1840, 1852, 1864 ja 1887 voimaan astuneet perustuslait vähensivät asteittain kuninkaan valtaa siirtäen valtaa eduskunnalle. Eduskunta koostui kuninkaan valitsemista neuvonantajista sekä kansan valitsemista edustajista. Havaijin saaret oli jaettu Kauain, Oahun, Mauin ja Havaijin hallintoalueisiin. Jokaisella hallintoalueella oli kuninkaan valitsema kuvernööri. Kuvernöörit kuuluivat yleensä yläluokkaan, ja kuvernööreinä toimi myös naisia.


title: HMS Gambia

text: HMS Gambia (viirinumero 48) oli Britannian kuninkaallisen laivaston Fiji-luokan (osa Crown Colony -luokkaa) ilmatorjuntaristeilijä. "HMS Gambia" tilattiin maaliskuussa 1938 osana vuoden 1938 laivasto-ohjelmaa Swan Hunterilta ja se otettiin palveluskäyttöön 21. helmikuuta 1942.


title: HMS Gambia

text: "HMS Gambia" liitettiin palvelukseen otettaessa Itä-Intian osastoon, jonka mukana se otti osaa syyskuussa 1942 Madagaskarin valtaukseen. Alus suoritti 1943 Itäisen laivaston mukana kauppareittien valvontaa Intian valtamerellä, kunnes palasi Liverpooliin huollettavaksi kesäkuusta syyskuuhun. Palvelukseen palattuaan alus operoi joulukuussa Biskajanlahdella rannikkoliikennettä vastaan. Alus siirrettiin vuoden 1943 lopulla Uuden-Seelannin laivastolle.


title: HMS Gambia

text: "HMNZS Gambia" palasi 1944 Itäiseen laivastoon etsimään helmikuussa saarronmurtajia Kookossaarten alueelta. Alus suojasi tukialusrynnäköitä japanilaisten hallussa oleville öljykentille ja lentokentille, kunnes se liitettiin marraskuussa Brittiläiseen Tyynenmeren laivastoon.


title: HMS Gambia

text: "HMNZS Gambia" osallistui Okinawan valtauksen tukemiseen ja Formosan operaatioihin ennen lopullista etenemistä Japanin pääsaarille. Alus palasi 27. maaliskuuta 1946 Kuninkaallisen laivaston hallintaan Portsmouthissa, minkä jälkeen se huollettiin. Alus palasi palvelukseen 1. heinäkuuta 1946 ja liitettiin Kauko-Idän laivaston 5. Risteilijäviirikköön.


title: HMS Gambia

text: "HMS Gambia" palasi 6. tammikuuta 1948 Englantiin ja se liitettiin tammikuussa Välimeren laivaston 2. Risteilijäviirikköön, kunnes se siirtyi 1. Risteilijäviirikköön. Alus siirrettiin Itä-Intian asemalle lokakuussa 1954 ja siitä tuli 1955 asemalla 4. Risteilijäviirikön lippulaiva sekä samalla aseman viimeinen lippulaiva. Alus palasi 19. syyskuuta 1958 Chathamiin.


title: HMS Gambia

text: "HMS Gambia" palasi palvelukseen 4. marraskuuta 1958 Välimeren laivaston 1. Risteilijäviirikköön. Alus palveli 1960 Etelä-Atlantilla ja Kotilaivastossa ennen joulukuista siirtoaan reserviin. Alus oli Portsmouthissa reservissä, kunnes se sijoitettiin poistolistalle ja myytiin T W Wardille romutettavaksi. Alus hinattiin 2. joulukuuta 1968 Portsmouthista ja se saapui 5. joulukuuta Inverkeithingiin romutettavaksi.


title: Kastehelmi

text: Kastehelmi on suomalainen naisen nimi. Kastehelmen nimipäivä on 7. toukokuuta. Vuoden 2009 loppuun mennessä Suomessa oli nimi Kastehelmi annettu 717 naiselle.


title: Pihkainmäki

text: Pihkainmäki on kylä ja taajama Kuopion Karttulan pitäjässä, paikallisesti Karttulantienä (seututie 551) tunnetun Sinisen tien osuuden pohjoispuolella. Pihkainmäki sijaitsee entisen (Kuopioon liitetyn) Karttulan kirkonkylän ja Kuopion keskustan puolivälissä, noin 25 km Kuopiosta. Pihkainmäen kylältä löytyy muun muassa Pihkapirtin päiväkoti ja Pihkainmäen koulu sekä harrastustoimintaa lapsille ja aikuisille.


title: Pihkainmäki

text: Tilastokeskuksen mukaan Pihkainmäen taajaman maapinta-ala oli 1,81 neliökilometriä ja siellä asui vuoden 2016 lopussa yhteensä 423 ihmistä. Koko Karttulassa (aiemman kunnan alueella) asuu noin 3 500 henkeä.


title: Pihkainmäki

text: Pihkainmäessä toimii kyläyhdistys, jonka tarkoituksena on toiminta-alueensa kaikinpuolinen kehittäminen. Sen toiminta-alue käsittää Pihkainmäen lisäksi myös Kalliorannan ja Vakkakuusen kylät. Yhdistys pyrkii lisäämään asukkaiden harrastus- ja kulttuuritoimintaa sekä parantamaan alueiden viihtyisyyttä.


title: Pihkainmäki

text: Kyläyhdistyksen tehtävänä on myös tuoda esiin kyläläisten näkökantoja ja valvoa heidän etujaan sekä tehdä kunnan päättäville elimille aloitteita kylien kehittämiseksi. Kyläyhdistys on poliittisesti sitoutumaton, eikä se harjoita minkäänlaista poliittista toimintaa.


title: Pihkainmäki

text: Tarkoituksensa toteuttamiseksi yhdistys järjestää kokouksia ja tapahtumia yksin ja muiden yhteisöjen kanssa. Toimintansa tukemiseksi yhdistys järjestää myyjäisiä, talkoita, arpajaisia ja erilaisia yleisötapahtumia.


title: Pihkainmäki

text: Kylätoimikunta on perustettu Pihkainmäkeen 7. kesäkuuta 1981. Yhdistysrekisteriin se merkittiin vuonna 2007.


title: HMNZS Leander

text: HMS Leander oli Britannian Kuninkaallisen laivaston Leander-luokan kevyt risteilijä. "HMS Leander" rakennettiin Devonportin telakalla ja se otettiin palvelukseen 23. heinäkuuta 1931.


title: HMNZS Leander

text: "HMS Leander" liitettiin palvelukseen otettaessa Kotilaivaston 2. Risteilijäviirikköön, jossa alus palveli aina 17. marraskuuta 1936 Devonportin telakalla alkaneeseen huoltoonsa saakka. Aluksella palveli maaliskuusta 1933 alkaen kaksi Hawker Ospreyta Kuninkaallisten ilmavoimien 407 lentueesta. Aluksen lentuueksi vaihdettiin heinäkuussa 1936 712 lentue, joka oli sijoitettuna alukselle aina tammikuuhun 1937 saakka.


title: HMNZS Leander

text: "HMNZS Leander" palasi telakalta palvelukseen 30. huhtikuuta 1937 Uuden Seelannin laivastossa. Alus suoritti kauppamerenkulun valvontaa lounaisella Tyynellä valtamerellä, kunnes toisen maailmansodan sytyttyä aluksen päätehtäväksi tuli ANZAC joukkojen siirtoon käytettyjen saattueiden suojaaminen. Saattueet lähtivät joko Australiasta tai Uudesta Seelannista ja kulkivat poikki Intian valtameren Punaiselle merelle ja Suezin kanavaan. Tehtävä laajeni 1941, kun alus suojatessaan saattuetta US9 Intian valtamerellä upotti 27. helmikuuta italialaisen kaapparin "Ramb I":n Bombayn edustalla (). Uponneelta alukselta pelastettiin 103 henkeä, jotka otettiin sotavangeiksi.


title: HMNZS Leander

text: Alus yhdessä HMAS "Canberran" kanssa tuhosi 4. maaliskuuta saarronmurtajat "Ketty Brovigin" ja "Coburgin" Seyschelleiltä kaakkoon. Alus osallistui huhtikuussa 1941 Irakin tapahtumiin purjehtimalla Basraan valmiustehtävään. Alusta ei kuitenkaan alueella tarvittu.


title: HMNZS Leander

text: "Leander" valtasi 23. maaliskuuta Intian valtamerellä Mauritiuksen ja Madagaskarin välillä Vichyn Ranskan kauppa-aluksen "Charles L.D.":n.


title: HMNZS Leander

text: "Leander" siirrettiin kesäkuussa Välimeren laivastoon täydennyksenä, kun pelättiin taistelun puhkeamista Syyriassa Vichyn Ranskan kanssa. Alus saapui Syyrian rannikolle 13. kesäkuuta. Täällä se osallistui Beirutin sataman saartoon yhdessä risteilijä "HMS Naiadin" ja suojaavien hävittäjien kanssa. Saartava osasto pysäytti 23. kesäkuuta Vichyn Ranskan laivaston hävittäjän "Guépardin".


title: HMNZS Leander

text: Alus siirrettiin vuoden lopulla Uuteen Seelantiin huollettavaksi, minkä jälkeen se palveli joulukuusta alkaen luoteisella Tyynellä valtamerellä. Alus liitettiin 12. helmikuuta 1942 muodostettuun ANZAC Forceen Suvassa Fidjillä. Osaston mukana alus taisteli Papuan-Uuden Guinean- Uusien Hebridien alueella sekä Korallimerellä. Alus laski toukokuussa ensimmäiset liittoutuneiden joukot Espirito Santolle Uusilla Hebrideillä.


title: HMNZS Leander

text: Guadalcanalin taisteluiden aikana "Leander" suojasi saattueita ja tammikuussa 1943 se siirrettiin osaksi Yhdysvaltain 3. Laivastoa. Yhdysvaltain laivaston risteilijän "USS Helenan" upottua "Leander" siirrettiin Uusilla Hebrideiltä Salomonin saarille, missä se liitettiin Yhdysvaltain laivaston 9. Risteilijäviirikköön Task Force 36.1:een.


title: HMNZS Leander

text: Task Force 36.1 oli määrätty 12. heinäkuuta Kulan lahteen pysäyttämään Japanin laivaston huoltokuljetukset, jotka toteutettiin nopeilla hävittäjillä. Kiihkeä yöllinen tykistötaistelu tunnetaan nimellä Kolombangaran taistelu, jonka aikana "Leanderiin" osui Japanin laivaston hävittäjän laukaisema torpedo, joka tuhosi aluksen konehuoneen, konehuoneen ja yhden tykkitornin. Aucklandissa tehtyjen tilapäiskorjausten jälkeen alus purjehti joulukuussa Bostoniin Yhdysvaltoihin telakalle korjattavaksi. Alus palautettiin Kuninkaalliselle laivastolle, kun se siirrettiin 3. tammikuuta 1944 telakalle.


title: HMNZS Leander

text: "HMS Leander" palasi palvelukseen 27. elokuuta 1945.


title: HMNZS Leander

text: "HMS Leander" poistettiin palveluksesta helmikuussa 1948 ja se myytiin romutettavaksi 15. joulukuuta 1949. Se saapui 15. tammikuuta 1950 Hughes Bolkowille Blythiin romutettavaksi.


Jalkapallon nuorten maailmanmestaruuskilpailut 1999 olivat 12. alle 20-vuotiaiden maailmanmestaruuskilpailut. Kilpailut järjestettiin Nigeriassa 3. huhtikuuta – 24. huhtikuuta 1999. Mestaruuden voitti Espanja, joka voitti loppuottelussa Japanin 4–0. Pronssia voitti Mali, joka voitti Uruguayn 1-0.


Uruguayn alle 20-vuotiaiden jalkapallomaajoukkue edustaa Uruguayta kansainvälisissä nuorten kilpailuissa, kuten maailmanmestaruuskilpailuissa.


title: Patrick Suppes

text: Patrick Colonel Suppes (17. maaliskuuta 1922 Tulsa, Oklahoma – 17. marraskuuta 2014) oli yhdysvaltalainen filosofi, joka työskenteli tieteenfilosofian, mittateorian, kvanttimekaniikan perusteiden, päätösteorian, psykologian ja koulutusteknologian aloilla.


title: Patrick Suppes

text: Suppes opiskeli alun perin meteorologiaa Chicagon yliopistossa. Toisen maailmansodan jälkeen hän väitteli filosofian tohtoriksi Columbian yliopistosta, jossa hän oli ollut Ernest Nagelin oppilaana. Vuonna 1952 Suppes siirtyi Stanfordin yliopistoon, ja vuosina 1959–1992 hän toimi Institute for Mathematical Studies in the Social Sciences (IMSSS) -instituutin johtajana. Myöhemmin Suppes oli Stanfordin Lucie Stern -oppituolin filosofian emeritusprofessori.


title: Patrick Suppes

text: 1960-luvulla Suppes ja Richard C. Atkinson, Kalifornian yliopiston tuleva rehtori, tekivät Palo Alton alueella kokeita tietokoneiden käytöstä matematiikan ja lukemisen opettamisessa koululaisille. Stanfordin Education Program for Gifted Youth -ohjelma sekä Computer Curriculum Corporation (CCC, nykyään Pearson Education Technologies) saivat alkunsa tätä kautta.


title: Patrick Suppes

text: Vuonna 1965 Suppes valittiin Yhdysvaltain kansallisen tiedeakatemian jäseneksi hänen ansioistaan matemaattisen psykologian alalla. Vuonna 1990 hän sai National Medal of Science -palkinnon. Vuonna 1994 Suppes kutsuttiin Association for Computing Machineryn jäseneksi. Vuonna 2003 hän sai Lakatos-palkinnon töistään tieteenfilosofian alalla.


title: Holiday Club

text: Holiday Club Resorts Oy on suomalainen matkailualan yritys. Holiday Clubilla on 34 lomakohdetta, joissa on yhteensä yli 1 500 loma-asuntoa ja kahdeksan kylpylähotellia. Kohteista 26 sijaitsee Suomessa, kaksi Ruotsissa, viisi Kanariansaarilla ja yksi Espanjan Aurinkorannikolla. Holiday Clubin uusin kohde, Pohjoismaiden suurin matkailuhanke Holiday Club Saimaa, avattiin loppuvuodesta 2011. Vuonna 2011 konsernin liikevaihto oli 93 miljoonaa euroa. Yrityksen pääkonttori sijaitsee Helsingissä.


title: Holiday Club

text: Holiday Clubin päätuote on viikko-osake, joka tarkoittaa viikon pituista osuutta lomakiinteistöstä. Holiday Club -viikko-osakkaita on 45 000, joista yritysasiakkaita on yli tuhat. Holiday Club myös vuokraa omistamiaan loma-asuntoja. Uusin Holiday Clubin tarjoama lomailumuoto on Holiday Club Villas, joka tarjoaa mahdollisuuden ostaa koko loma-asunto omaksi.


title: Holiday Club

text: Holiday Club on kehittänyt maailman suurimman lomanvaihto-organisaation, RCI:n, kanssa Holiday Club Points -lomanvaihtojärjestelmän. Holiday Club Points on viikko-osakkaille tarjottu etu, jonka avulla osakkaat voivat vaihtaa lomaviikkonsa yli 4 000 lomakohteeseen sadassa eri maassa.


title: Holiday Club

text: Yritys perustettiin vuonna 1986, ja 31. maaliskuuta 2006 saakka se toimi nimellä Holiday Club Finland Oy. Ensimmäinen lomakeskus sijaitsi Kihniön Pyhäniemessä. Kymmenen vuotta myöhemmin Holiday Clubilla oli Suomessa yhdeksän lomakohdetta. Vuodesta 2006 Holiday Club Finland Oy on toiminut nimellä Holiday Club Resorts Oy.


title: Holiday Club

text: Holiday Club Resorts Oy:n omistavat Mahindra Holidays & Resorts India Ltd, yhtiön toimiva johto ja Fennia-konserni.


title: Holiday Club

text: LähdeLähde


title: Elämänlaatu

text:
Elämänlaadulla tarkoitetaan sitä, millainen ihmisen elämä on / millaiseksi hän sen kokee. Aiemmin käsite "elämänlaatu" on merkinnyt elämäntapaa, elintapoja (esimerkiksi hillitön tai siivo elämänlaatu).
Nykyisin termillä yleensä tarkoitetaan "elämisen, elinolojen laatua henkisin arvoin mitattuna".


title: Elämänlaatu

text: Läheisiä ja elämänlaatuun vaikuttavia käsitteitä ovat elintaso, elinolot ja hyvinvointi, mutta elämänlaatu on näitä kaikkia henkisempi ja abstraktimpi. Elämänlaatu lienee lähellä henkistä hyvinvointia, se kuvastaa sitä missä määrin ihminen viihtyy elämässään ja nauttii siitä, toimivatko ihmissuhteet, jääkö aikaa harrastuksiin ja luovuuteen, saako ylipäänsä tehdä sitä mitä haluaa ja käyttää kykyjään mielekkäästi, kohtelevatko ihmiset hyvin vai huonosti, onko riittävästi kiireettömiä, stressittömiä hetkiä, onko elinympäristö miellyttävä ja oman maun mukainen. Kaikki tämä kuuluu elämänlaatuun – ei niinkään aineellinen elintaso ja asema (joskin ne voivat tietyiltä osin kohentaa elämänlaatua).


title: Elämänlaatu

text: Elämänlaatu on käsitteenä olemassa usealla tieteenalalla, esimerkiksi yhteiskuntatieteissä. Myös lääketieteessä käsite on käytössä muun muassa sairauden hoitotulosta arvioitaessa. Siksi elämänlaadun mittaamiseksi on myös kehitetty menetelmiä. Muun muassa Maailman terveysjärjestö WHO aloitti oman projektinsa globaalien elämänlaadun arviointimenetelmien kehittämiseksi vuonna 1991. Sen tavoitteena on arvioida yksilön kokemuksia elämänsä laadusta hänen kulttuurinsa, henkilökohtaisten elämäntavoitteiden, arvojärjestelmän kontekstissa.


title: Elämänlaatu

text: Suomalainen sosiologi Erik Allardt kirjoitti hyvinvoinnista ja siihen liittyvistä käsitteistä, muun muassa elämänlaadusta erityisesti 1980-luvulla. Hänen mukaansa elämänlaatu sisältää laajassa merkityksessään kaiken, mikä on tarpeen, jotta ihmiset voivat hyvin. Se kattaa aineellisen elintason, sosiaaliset suhteet, elämän mielekkyyden ja virittävyyden, subjektiivisen tyytyväisyyden ja viihtyisän ympäristön. Hän vertaa sitä hyvinvoinnin käsitteeseen, jonka hän jakoi omistamiseen (having, tulot, asuminen, terveys, elintason osatekijät), rakastamiseen (loving, ihmissuhteet, perhekiinteys) ja olemiseen (being, itsensä toteuttaminen, vaikuttamismahdollisuus). Monissa muissakin tutkimuksissa elämänlaatu jaetaan objektiiviseen (esim. toimintakyky, elinolosuhteet) ja subjektiiviseen (esimerkiksi hyvinvointi, onnellisuus, tyytyväisyys elämään, yksilön oma arvio elämästään) elämänlaatuun.


title: Moi

text: Moi voi tarkoittaa seuraavia asioita:


title: Sotaooppera

text: Sotaooppera () on Bengt Pohjasen ja Kaj Chydeniuksen musiikkinäytelmä. Se esitettiin Haaparannalla kesällä 2009 kymmenen kertaa kesä-heinäkuussa. Esityksen kesto oli noin 2,5 tuntia. "Sotaoopperassa" oli mukana noin sata ammattilais- ja harrastajaesiintyjää Suomesta ja Ruotsista. Esityskielenä oli osin meänkieli, osin suomi ja ruotsi.


title: Sotaooppera

text: Pohjanen on aikaisemmin tehnyt paikallishistoriaan liittyvät näytelmät "Joppausooppera" ja "Laestadiuksen ooppera". "Sotaooppera" on trilogian kolmas ja suurin esitys, ja se päättää Tornionlaakson historiaa käsittelevän sarjan. Teos perustuu 200 vuoden takaiseen Suomen sodan aikaan, jolloin Ruotsi menetti itäisen puoliskonsa, nykyisen Suomen, Venäjälle. Uusi raja, ”Tsaarin punainen viiva”, vedettiin kulttuurillisesti yhtenäiseen Tornionjokilaaksoon.


title: Erazem Lorbek

text: Erazem Lorbek (s. 21. helmikuuta 1984 Ljubljana, Slovenian sosialistinen tasavalta, Jugoslavian sosialistinen liittotasavalta) on slovenialainen koripalloilija, joka on viimeksi edustanut FC Barcelonaa.


title: Erazem Lorbek

text: Lorbek aloitti uransa Union Olimpijan juniorijoukkueissa. Hän teki ensiesiintymisensä Union Olimpijan kanssa kaudella 1999-2000, kun hän pelasi seuran kakkosjoukkueessa. Vuonna 2002 hän siirtyi pelaamaan yliopistokoripalloa Michigan State Universityn koripallojoukkueeseen. Yliopistonkoripallon pelitapa ei kuitenkaan sopinut hänelle, jonka takia hän halusi palata takaisin Eurooppaan jo yhden kauden jälkeen. Hän palasi Fortitudo Bolognaan, jossa hän pääsi pelaamaan myös Euroliigaa.


title: Erazem Lorbek

text: Lorbek ehti ilmoittautua jo vuoden 2004 NBA:n varaustilaisuuteen, mutta vetäytyi lopulta. Vuoden 2005 varaustilaisuuteen hän kuitenkin osallistui ja Indiana Pacers varasi hänet numerolla 46. Lorbek ei kuitenkaan lähtenyt pelaamaan NBA:han vaan meni takaisin Eurooppaan. Vuonna 2006 hän siirtyi lainalle Unicaja Málagaan Pallacanestro Trevisosta. Lorbek oli pakotettu luopumaan sopimuksestaan Pallacanestro Trevison kanssa ja hän siirtyikin kaudeksi 2007-2008 Lottomatica Romaan. Viimeistään tällöin hän löi itsensä läpi ja pelasi siihen astisen uransa parhaan kauden tehden 13,3 pistettä ja ottaen 5,8 levypalloa ottelua kohden. Kauden jälkeen CSKA Moskova oli kiinnostunut Lorbekista ja hän siirtyi Venäjälle. CSKA:n kanssa Lorbek pelasi aina Euroliigan finaalissa ja voitti myös Venäjän mestaruuden. Kauden jälkeen hän siirtyi FC Barcelona Bàsquetin riveihin.


title: Merenrantaniitty

text: Merenrantaniitty on avoin, matalia heiniä ja ruohoja sisältävä niitty jonka kasvillisuus on rannan suuntaisesti vyöhykkeistä.


title: Merenrantaniitty

text: Merenrantaniityillä voi kasvaa myös suurempia kasveja kuten katajia, mutta puita ja pensaita on muuten vähän. Sen kasvillisuus on luontaista tai kehittynyt niiton ja laidunnuksen seurauksena. Perinteisesti rantaniityillä laiduntavat nautakarja ja lampaat. Niityllä on usein kosteampia lampareita ja nousuveden aikana merivesi nousee niitylle. Merenrantaniityillä pesivät muun muassa punajalkaviklo ja etelänsuosirri.


title: Merenrantaniitty

text: Merenrantaniittyjen pahimpina uhkina ovat laidunnuksen vähentyminen, sekä rantojen rehevöityminen jonka seurauksena niittykasvillisuus on monin paikoin hävinnyt ja rantaniittyjä uhkaa pusikoituminen ja umpeenkasvu. Myös ranta-alueiden rakentaminen ja ojitukset ovat vakava uhka niityille. Niittyjen hoitoon on mahdollista saada maatalouden ympäristötukea.


title: Merenrantaniitty

text: Suomessa merenrantaniityt on suojeltu luonnonsuojelulain 29 § mukaisesti. Luonnontilaisia tai luonnontilaiseen verrattavia merenrantaniittyjä ei saa muuttaa niin, että luontotyypin ominaispiirteiden säilyminen kyseisellä alueella vaarantuu.


title: Tiddy Nordman

text: Karl Teodard (Tiddy) Nordman () oli suomalainen jääkäriluutnantti. Hän oli sotilaskoulutuksensa ensimmäisen maailmansodan aikana Saksassa saanut jääkäri. Myöhemmin hän osallistui Suomen sisällissotaan muun muassa komppanianpäällikkönä.


title: Tiddy Nordman

text: Nordmanin vanhemmat olivat maalarimestari Mårten Nordman ja Maria Matilda Björklund. Hän kävi kahdeksan luokkaa Vaasan ruotsalaista lyseota.


title: Tiddy Nordman

text: Nordman toimi jääkärivärvärinä Vaasassa ennen liittymistään vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 4. lokakuuta 1915, josta hänet siirrettiin pataljoonan täydennysjoukkoon 11. toukokuuta 1916 ja komennettiin edelleen Saksan meriesikunnan käyttöön. Hän teki meriesikunnan toimeksiantamana useita matkoja Suomeen ja Muurmannille. Näillä matkoillaan hän järjesti etappitien saksalaisten sotavankien kuljettamiseksi Muurmannilta Ruotsiin. Suomesta hänet määrättiin kevättalvella vuonna 1917 Ruotsiin ja Suomeen Saksasta erikoistehtäviä suorittamaan lähetetyn komennuskunnan päälliköksi. Tämän komennuskunnan päällikkönä hän tuli tovereidensa kera pidätetyksi Ruotsin ja Suomen rajalla. Pidätyksensä jälkeen Ruotsin viranomaiset pitivät häntä silmällä Luulajassa ja Tukholmassa. Ruotsin viranomaisten laskettua Nordmanin vapaaksi hän jatkoi alkuperäistä tehtäväänsä. Ruotsista hän palasi takaisin Suomeen syystalvella vuonna 1917 ja sai sen jälkeen määräyksen kouluttaa suojeluskuntalaisia.


title: Tiddy Nordman

text: Nordman liittyi sisällissodan puhjettua oberzugführer Friedel Jacobssonin komennuskuntaan, minkä mukana hän matkusti Tornioon ja osallistui siellä paikkakunnan valtaukseen. Torniosta hän matkusti Mustasaareen, missä hän järjesteli paikalliset suojeluskuntalaiset, mutta hän sai 25. helmikuuta 1918 verensyöksyn ja sairastui keuhkotautiin ja hänet toimitettiin sairaalahoitoon. Sairaalasta palattuaan hänet sijoitettiin huhtikuun puolivälissä vänrikiksi ylennettynä palvelukseen komppanianpäälliköksi Porin rykmentin I pataljoonan 2. komppaniaan, jonka mukana hän osallistui puhdistustoimiin Urjalan ja Toijalan alueilla.


title: Tiddy Nordman

text: Nordman siirrettiin sisällissodan jälkeen 4. elokuuta 1918 alkaen Suomen valkoisen kaartin II pataljoonaan. Armeijasta hän erosi sairauden takia 31. tammikuuta 1919. Lopulta hän kuoli keuhkotautiin 21. joulukuuta 1922 ja hänet haudattiin Vaasaan.


title: Karl Nordberg

text: Karl Ragnar Olof Nordberg () oli suomalainen jääkärivänrikki. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajana, jossa tehtävässä hän kaatui lopulta Kämärän asemalla käydyssä taistelussa.


title: Karl Nordberg

text: Nordbergin vanhemmat olivat tullipäällysmies Karl Viktor Nordberg ja Olga Sofia Rödlin. Hän kävi kaksi luokkaa Kotkan ruotsalaista yhteiskoulua ja kuusi luokkaa Helsingin ruotsalaista reaalilyseota.


title: Karl Nordberg

text: Nordberg liittyi vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 15. joulukuuta 1915. Hänet siirrettiin pataljoonan rintamalta paluun jälkeen pataljoonan 1. konekiväärikomppaniaan 10. heinäkuuta 1917 alkaen, josta hänet siirrettiin 53 muun miehen kera 2. lokakuuta 1917 perustettuun pataljoonan tiedonanto-osastoon. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän suoritti vuonna 1917 Libaussa järjestetyn sotakoulun B-kurssin.


title: Karl Nordberg

text: Nordberg astui Suomen armeijan palvelukseen vänrikiksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 1. Jääkärirykmentin 2. jääkäripataljoonan 4. komppaniaan, josta hänet siirrettiin 22. maaliskuuta 1918 alkaen 4. komppaniasta muodostettuun konekiväärikomppaniaan. Hän osallistui sisällissodan taisteluihin Lempäälässä ja Vuohiniemellä. Tampereen valtauksen jälkeen hänet siirrettiin 10. huhtikuuta 1918 alkaen joukkueenjohtajaksi 1. komppaniaan ja osallistui sen mukana taisteluihin Kämärän asemalla, jossa hän kaatui taistelussa 24. huhtikuuta 1918. Hänet haudattiin Kotkan hautausmaalle.


title: Armas Nissilä

text: Armas Selim Nissilä () oli suomalainen jääkäriluutnantti. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan talouspäällikkönä. Nissilä osallistui vielä talvi- ja jatkosotaan, jossa viimeksi mainitussa hänen sotilasuransa päättyi haavoittumiseen Uhtualla.


title: Armas Nissilä

text: Nissilän vanhemmat olivat agronomi Juhan Selim Nissilä ja Hulda Susanna Skogster. Hänet vihittiin avioliittoon vuonna 1922 Lisa Adamin kanssa. Hän kirjoitti ylioppilaaksi Hämeenlinna klassillisesta lyseosta vuonna 1911 ja liittyi Karjalaiseen osakuntaan. Opintojaan hän jatkoi Teknillisen korkeakoulun koneinsinööriosastolla vuosina 1911 – 1912 ja suoritti diplomi-insinööritutkinnon Charlottenburgin teknillisen korkeakoulun konerakennus- ja sähköteknillisellä osastolla vuonna 1918.


title: Armas Nissilä

text: Nissilä liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 11. maaliskuuta 1915. Hänet sijoitettiin joukon 2. komppaniaan. Myöhemmin hänet sijoitettiin Kuninkaallisen, Preussin Jääkäripataljoona 27:n 3. komppaniaan. Nissilä oli yksi niistä viidestä jääkäristä, jotka pääsivät ennen pataljoonan rintamalle siirtymistä tutustumaan majuri Bayerin johdolla itärintaman päämajaan Kovnossa. Tällä vierailulla hän pääsi keskustelemaan kenraaleiden Ludendorffin ja Hindenburgin kanssa. Hän osallistui taisteluihin ensimmäisessä maailmansodassa Saksan itärintamalla Misse-joella ja Riianlahdella. Riianlahdelta hänet siirrettiin pataljoonan täydennysjoukkoon, josta hän sai opintolomaa marraskuussa 1916.


title: Armas Nissilä

text:
Sisällissodan jälkeen Nissilä toimi sotilasasiamiehen apulaisena Suomen Berliinin lähetystössä. Vuodesta 1919 alkaen hän työskenteli Keskusosuusliike Hankkijan konttorin hoitajana Berliinissä vuoteen 1921 saakka, jolloin hän palasi Suomeen ja työskenteli sen jälkeen sähköosakeyhtiö Siemensin palveluksessa Helsingissä osastonjohtajana ja prokuristina ja vuodesta 1932 alkaen toimitusjohtajana.
Nissilä osallistui talvisotaan Puolustusministeriön viestintätoimistossa, josta hänet komennettiin myöhemmin erikoistehtäviin Saksaan. Saksasta hänet komennettiin niin ikään erikoistehtäviin Suomen Tukholman lähetystöön. Jatkosodan puhjettua Nissilä komennettiin Päämajan Sotatalousesikuntaan, missä hän palveli kuolemaansa saakka.


title: Eliteserien (jääpallo)

text: Eliteserien on miesten jääpalloilun korkein sarjataso Norjassa. Sen järjestää Norjan jääpalloliitto, Norges Bandyforbund. Sarjan voittaja on jääpallon Norjan mestari. Eliteserien alkoi kaudella 1988/1989, kun se korvasi 1. divisioonan (norjaksi "1. divisjon") maan korkeimpana sarjatasona.


title: Eliteserien (jääpallo)

text: Kaudella 2010/2011 Eliteserienissä pelaa kahdeksan joukkuetta. Hallitseva Norjan mestari on Solberg Sportsklubb.


title: Eliteserien (jääpallo)

text: Norjan mestaruudesta jääpallossa on pelattu vuodesta 1912 lähtien vaihtelevin kilpailumuodoin. Kausina 1968/1969–1987/1988 Norjan korkein jääpalloilun sarjataso oli 1. divisioona. Kaudelle 1988/1989 korkeimman sarjatason aseman sai Eliteserien, ja 1. divisioonasta tuli toiseksi korkein sarjataso.


title: Richard Alpert (Lost)

text: Ricardo ”Richard” Alpert on fiktiivinen hahmo televisiosarjassa "Lost". Häntä näyttelee Nestor Carbonell.


title: Richard Alpert (Lost)

text: Richard Alpert on kotoisin Espanjasta ja asui El Socorrossa Teneriffan saarella. Hän oli naimisissa Isabella-nimisen naisen kanssa ja he asuivat mökissä alueella, jossa he pitivät maatilaa. Richard unelmoi yhdessä vaimonsa kanssa matkasta Uuteen maailmaan, jossa he aloittaisivat uuden elämän. Tuona aikana Richard opetteli puhumaan englantia lukemalla Raamattua englanniksi.


title: Richard Alpert (Lost)

text: Vuonna 1867 Richardin vaimo Isabella kuolee sairauteen Richardin ollessa kyvytön tuomaan hänelle lääkettä. Yrittäessään saada lääkettä Richard tappaa vahingossa lääkärin yrittäessään väkisin ottaa häneltä lääkettä, jota hän pysty maksamaan. Yrittäessään paeta, Richardi jää kiinni ja tuomitaan kuolemaan, mutta vankilan pastori myy Richardin orjaksi Black Rock -laivalle, joka on matkalla Uuteen Maailmaan. Yöllä laiva joutuu myrskyyn, ja valtava hyökyaalto heittää laivan kohti saarta, osuen myös Taweret-patsaaseen, joka pirstoutuu sirpaleiksi. Richardin havahduttua yksi laivan upseereista, Jonas Whitfield saapuu ruumaan ja tappaa kaikki orjat yksi kerrallaan. Tullessaan viimeisen, eli Richardin kohdalle savuhirviö hyökkää ja tappaa laivan jokaisen miehistön jäsenen ja lopuksi myös Whitfieldin. Richard säästyy, ja Musta-asuinen mies vierailee tämän luona vapauttaen hänet.


title: Richard Alpert (Lost)

text: Mies väittää Richardille saaren olevan helvetti ja Jacobin olevan paholainen. Hän komentaa Richardin tappamaan Jacobin ja antaa tälle puukon. Tämä suuntaa Taweret-patsaan jäännöksille ja kohtaa Jacobin, joka käy hänen kimppuunsa riisuen hänet aseista. Richardin vaatiessa vaimonsa sijaintia, Jacob kysyy tältä mitä Musta-asuinen mies sanoi hänelle. Richardin kerrottua kuulemansa Jacob upottaa Richardia aallokkoon toistuvasti kunnes Richard tajuaa olevansa elossa. Jacob selittää Richardille saaren olevan kuin pullonkorkki, joka pitää pahuuden pullon sisällä. Jacob tarjoaa Richardille töitä välikätenään edustamaan saarelle tuotuja ihmisiä. Jacob lupaa tehdä Richardista kuolemattoman ja koskee Richardia antaen tälle kuolemattomuuden lahjan. Näin Richardista tulee Jacobin neuvonantaja. Richard kohtaa Musta-asuisen miehen ja antaa tälle valkoisen kiven lahjana Jacobilta. Mies vakuuttaa Richardin voivan aina halutessaan liittyä hänen joukkoonsa. Tämän jälkeen Richard hautaa vaimonsa riipuksen ja krusifiksin maahan, ja hyvästelee vaimonsa ennen kuin ryhtyi auttamaan Jacobia tuomaan ihmisiä saarelle.


title: Richard Alpert (Lost)

text: Vuonnaa 1954 Richard johtaa osaa Toisten heimosta. Heimo on hiljattain tappanut ryhmän yhdysvaltalaisia sotilaita, jotka olivat tuoneet vetypommin saarelle. Richard pyysi rauhallisesti sotilaita lähtemään saarelta, mutta heidän kieltäydyttyä hän oli pakotettu tappamaan heidät. Richard vihjasi saaneensa käskyn korkeammalta taholta.


title: Richard Alpert (Lost)

text: Toiset ottavat Faradayn, Charlotten ja Milesin kiinni viidakossa aikahypyn vietyä heidät vuoteen 1954. Richard erehtyy luulemaan, että heidät lähetettiin noutamaan pommi. Faraday kertoo Richardille aikovansa korjata pommin, jonka jälkeen Richard päästää tämän pommin luo. John Locke tulee leiriin ja vaatii nähdä Richardin kertoen Jacobin lähettäneen hänet. Locke antaa Richardille kompassin, jonka Richard antoi Lockelle tulevaisuudessa. Locke neuvoo Richardia vierailemaan tämän luona kahden vuoden kuluttua, kun Locke syntyy. Richard ei ehdi kertoa Lockelle, kuinka poistua saarelta ennen kuin seuraava aikahyppy tapahtuu. Toiset hautaavat vetypommin maahan.


title: Richard Alpert (Lost)

text: Richard vierailee Locken luona vuonna 1956. Hän vierailee uudestaan viiden vuoden kuluttua ja sanoo Emilylle tarjoavansa Lockelle paikkaa koulussaan Locken erikoisuuden takia. Richard yllättyy nähtyään Locken piirroksen, jossa savuolento lyö ihmiskunnan maahan. Richard testaa Lockea näyttämällä tälle esineitä kuten kompassin, ja pyytää Lockea tunnistamaan hänelle kuuluvan esineen. Locke valitsee puukon, mistä Richard suutahtaa ja lähtee kiireellä sanoen, ettei Locke ole valmis kouluunsa. Richard yrittää uudestaan värvätä Lockea 1970-luvulla, tällä kertaa työharjoittelupaikka ohjelmalla Mittelosin laboratorioihin Portlandiin, Oregoniin mutta teini-ikäinen Locke hylkää sen.


title: Richard Alpert (Lost)

text: Richard kohtaa nuoren Benin saaren viidakossa vuonna 1973. Ben ilmaisee halunsa paeta isänsä luota ja liittyä Toisiin. Richard tajuaa Benin erikoisuuden, kun Ben mainitsee nähneensä kuolleen äitinsä viidakossa. Richard hyväksyy Benin pyynnön, mutta kehottaa tätä olemaan kärsivällinen.


title: Richard Alpert (Lost)

text: Vuonna 1974 Richard saapuu Dharma Initiativen parakeille vaatien kahden ryhmänsä henkilöiden olinpaikkoja. Sawyer oli ampunut heidät ja Juliet haudannut. Sawyer onnistuu rauhoittamaan Richardin ottaen vastuun ja sanoen tietävänsä Richardin kohtaamisesta Locken kanssa. Kolme vuotta myöhemmin Sawyer ja Kate vievät haavoittuneen Benin Richardin luo. Richard varoittaa heitä sanoen, että pelastamalla Benin hengen, Benille ei jää muistikuvaa tapahtuneesta ja hän menettää viattomuutensa. Richard vie Benin temppelille ja kertoo Toisille, ettei vastaa Widmorelle eikä Ellielle.


title: Richard Alpert (Lost)

text: Myöhemmin Richard kohtaa Faradayn, joka vaatii saada nähdä Ellien ja pommin, jonka he hautasivat 30 vuotta sitten. Ellie ampuu Faradayta selkään Richardin tyytymättömyyden takia. Richard kuitenkin kuuntelee Faradayn selityksiä ja Ellie vakuuttuu tämän puhuvan totta. Richard lähtee yhdessä Ellien, Jackin ja Sayidin kanssa noutamaan pommia. Richard kysyessä Jackiltä Lockesta, Jack kehottaa häntä luottamaan Lockeen jatkossa. Richardin vietyä heidät parakeille, hän kolkkaa Eloisen vieden hänet takaisin leiriinsä sanoen Jackin ja Sayidin olevan nyt omillaan.


title: Richard Alpert (Lost)

text: Vuonna 1988 Alpert havaitsee kireyttä Widmoren ja Benin välillä, kun Ben lähetettiin tappamaan Rousseau. Ben sen sijaan varasti Rousseaun tyttären, mistä Richard ei sano mitään. Vuonna 1992 Ben avustaa Richardia tappamaan kaikki dharmalaiset. Myöhemmin Richard karkottaa Widmoren saarelta.


title: Richard Alpert (Lost)

text: Vuonna 2001 Richard yhdessä Ethanin kanssa yrittää värvätä Julietia Mittelosin Biotieteeseen. Juliet kieltäytyy tarjouksesta vitsaillen ex-miehestään. Richard väittää unohtaneensa Julietin vitsin mainittuaan siitä myöhemmin ja Juliet ottaa työn vastaan. Richard myöntää Julietille, ettei työ ole Portlandissa ja Juliet viedään saarelle. Kolme vuotta myöhemmin, Oceanicin lennon 815 turman tapahtuessa Richard on Miamissa kuvaamassa videota Benille Julietin sisaresta tämän pojan kanssa.


title: Richard Alpert (Lost)

text: Richard kohtaa Locken uudelleen parakeilla, kun Locke räjäyttää sukellusveneen. Benin pyynnöstä Richard noutaa Locken isän Anthony Cooperin ja Ben määrää Locken tappamaan isänsä voidakseen liittyä Toisiin. Richard näyttää Lockelle Sawyerin kansion neuvoen tätä antamaan Sawyerin tappaa Cooper. Richard sanoo myös olevansa tyytymätön Benin johtajuuteen. Myöhemmin Ben käskee Richardia viemään Toiset turvaan Keamyn ryhmältä.


title: Richard Alpert (Lost)

text: Benin jouduttua Keamyn vangiksi Richard nappaa Katen ja Sayidin avukseen pelastamaan Benin. Richard ampuu Keamya useasti, mutta hän selviää luotiliivin ansiosta. Benin ylennettyä Locken johtajaksi Richard toivottaa tämän tervetulleeksi, mutta Benin siirtäessä saarta Locke katoaa. Richard jäljittää Locken tulevaisuudessa ja hoitaa tämän ampumahaavan. Richard antaa Lockelle kompassin, jonka tämä antaisi Richardille vuonna 1954. Richard sanoo Lockelle, että saadakseen Oceanicin kuutoset palaamaan saarelle hänen täytyisi kuolla.


title: Richard Alpert (Lost)

text: Kolmen vuoden kuluttua Richard kohtaa Locken uudelleen tämän palattua saarelle. Sun näyttää Richardille valokuvan ystävistään ja kysyy Richardilta näkikö hän heitä menneisyydessä. Richard vastaa myöntävästi ja sanoo nähneen heidän kuolevan. Locke käskee Richardia johtamaan ryhmänsä Jacobin luo. Matkalla Richard alkaa epäillä Locken johtajuuskykyä, mihin Ben tunnustaa Richardille tappaneensa Johnin aiemmin. Saavuttuaan nelivarpaisen patsaan luo, Locke ja Ben menevät tapaamaan Jacobia. Hetkeä myöhemmin Ilanan ryhmä saapuu patsaan luo. Ilana kysyy Richardilta, että ”mikä makaa patsaan varjoissa?” mihin Richard vastaa latinaksi ”Ille qui nos omnes servabit” (). Ilana näyttää hänelle laatikon sisällön, mikä paljastuu oikean Locken ruumiiksi. Richard järkyttyy tästä, yrittäen kieltää Ilanaa ja Bramia menemästä patsaan sisään. Ben saapuu Richardin luo sanoen Locken haluavan puhua hänen kanssaan. Raivostunut Richard raahaa Benin rannalle ja heittää hänet Locken ruumiin viereen. Seuraavana aamuna Richard huomaa temppeliltä lähetetyn varoituksen Jacobin kuolemasta. Samalla Musta-asuinen mies ilmestyy Locken muodossa Richardille sanoen: ”On hienoa nähdä sinut ilman kahleita”. Richard tunnistaa kuka Locke on, sanoen ”Sinä?” Mies tainnuttaa Richardin ja ottaa tämän mukaansa viidakkoon.


title: Richard Alpert (Lost)

text: Palattuaan tajuihinsa Richard tajuaa olevansa sidottuna puuhun. Musta-asuinen mies vapauttaa Richardin ja tarjoaa tälle vettä. Richardin kysyttyä miksi hän näyttää Lockelta, Mies vastaa aikovansa päästä Jacobin lähelle, koska Locke oli ehdokas. Mies pyytää Richardia liittymään joukkoihinsa, mutta Richard kieltäytyy. Mies huomaa nuoren pojan ja lähtee hänen peräänsä, sanoen näkevänsä Richardin uudestaan. Myöhemmin Richard kohtaa Sawyerin, yrittäen varoittaa häntä Musta-asuisesta miehestä ja pyytäen tätä palaamaan Temppelille hänen kanssaan. Sawyerin kieltäytyessä Richard pakenee viidakkoon.


title: Richard Alpert (Lost)

text: Myöhemmin Richard kohtaa Jackin ja Hurleyn, neuvoen heille tien Temppelille. Kolmikko saapuu Black Rockin lähelle, ja Richard sanoo ettei hänen elämällään ole enää merkitystä koska Jacob on kuollut. Richard yrittää tappaa itsensä dynamiitilla, mutta Jack vakuuttaa hänelle, että heillä on tarkoituksensa saarella koska Jacob halusi heidät saarelle. Tämän jälkeen dynamiitti ei räjähdä. Richard lähtee yhdessä Jackin ja Hurleyn kanssa rannalle jossa he kohtaavat Ilanan, Sunin, Frankin, Milesin ja Benin. Ilanan sanottua Richardin tietävän mitä tehdä seuraavaksi, Richard väittää kyynisesti Saaren olevan helvetti ja heidän olevan kuolleita. Richard lähtee viidakkoon ja suuntaa paikkaan, johon hän hautasi vaimonsa riipuksen. Richard huutaa haluavansa liittyä Musta-asuisen miehen ryhmään. Hurley saapuu paikalle ja kertoo Richardille viestin Isabellalta. Hurley sanoo, että heidän on estettävä Musta-asuista miestä poistumasta Saarelta, tai he kaikki joutuvat helvettiin. Richard palaa rannalle Hurleyn kanssa ja kertoo suunnitelmastaan räjäyttää Ajiran lentokone dynamiitilla. Sun raivostuu ja sanoo vastustavansa ajatusta, koska hän haluaa vain Jinin takaisin. Ilanan kuoltua dynamiittien räjähdyksessä Richard lähtee ryhmänsä kanssa hakemaan lisää dynamiittia, mutta Hurley räjäyttää Black Rockin estääkseen tämän. Pitäen kuitenkin kiinni suunniteltmastaan Richard lähtee parakeille Benin ja Milesin kanssa.


title: Richard Alpert (Lost)

text: Saavuttuaan parakeille Richard kohtaa Widmoren. Musta-asuisen miehen saavuttua Richard yrittää sovinnonneuvottelua, mutta savuhirviö heittää Richardin viidakkoon. Myöhemmin Miles löytää Richardin, ja he lähtevät -saarelle. Matkalla he kohtaavat Frankin, joka lupaa lentää heidät pois saarelta. Richard tajuaa vanhenevansa huomattuaan tukkansa harmaantuvan. Kolmikko kohtaavat Clairen, joka luulee Musta-asuisen miehen lähettäneen heidät tappamaan hänet. Richard yrittää vakuuttaa Clairen lähtemään heidän mukanaan pois saarelta, mutta Claire kieltäytyy. Myöhemmin Kate ympäripuhuu Clairen. Richard poistuu saarelta yhdessä Frankin, Milesin, Clairen, Sawyerin ja Katen kanssa.


title: Mestarien liigan kausi 2005–2006

text: Mestarien liigan kausi 2005–2006 oli Mestarien liigan 14. kausi. Mestaruuden voitti Barcelona, joka voitti Stade de France-stadionilla Arsenalin 2–1. Suomalaisista joukkueista mukana oli valkeakoskelainen FC Haka, joka putosi toisella karsintakierroksella norjalaiselle Vålerenga Fotballille.


title: Mestarien liigan kausi 2005–2006

text: Jos lohkoissa päädytään tasapeliin, lohkosijoitukset ratkaistaan seuraavasti:


title: Mestarien liigan kausi 2005–2006

text: Lohkojan värimerkinnät tarkoittavat seuraavaa:


title: Popgasm

text: Popgasm on Sunrise Avenuen toinen albumi. Levy ilmestyi ensimmäisenä Suomessa 6. toukokuuta 2009 ja hiukan myöhemmin Saksassa, sekä Ruotsissa. Myöhemmin vuoden aikana albumi julkaistiin myös muualla maailmassa. Albumi nousi Suomen virallisen listan sijalle 5.


title: Popgasm

text:
Albumilta julkaistiin singlet "The Whole Story", "Not Again" ja "Welcome to My Life".
Kappaleesta "Birds and Bees" on myös julkaistu promovideo, joka kuvattiin osittain "The Whole Story" -videon lavasteissa.


title: Dedication (Bay City Rollersin albumi)

text:
Dedication on skotlantilaisen Bay City Rollersin neljäs studioalbumi. Se julkaistiin syyskuussa 1976.
ja miksattiin New Yorkissa. Yhtyeen basisti Alan Longmuirin erottua yhtyeestä tilalle oli otettu kitaristi Ian Mitchell ja
Stuart Wood siirtyi basistiksi.


title: Dedication (Bay City Rollersin albumi)

text: Albumin tunnetuimpia kappaleita ovat "Rock'n Roll Loveletter", "Money Honey" ja nimikappale "Dedication".


title: Dedication (Bay City Rollersin albumi)

text: A- puoliB- puoliA- puoliB- puoli


title: Jaime Rodríguez

text: Jaime Alberto Rodríguez (s. 17. tammikuuta 1959, San Salvador, El Salvador) on elsalvadorilainen entinen jalkapalloilija.